url: =Denver Telecommunications Equipment Repair in Denver, CO\nHome » Colorado Telecommunications Equipment Repair » Telecommunications Equipment Repair in Denver, CO\nLocal Results for Telecommunications Equipment Repair in Denver, Colorado\nBrowse below to find top rated Telecommunications Equipment Repair in Denver, Colorado. Search hundreds of Colorado Telecommunications Equipment Repair in our directory of Electronics Equipment Repair in Denver, Colorado on ChamberofCommerce.com.\n1170 S Sheridan Blvd Ste C\ndenver, co 80232 (303) 935-0099\n7003 E 47Th Avenue Dr denver, co 80216 (303) 425-6300\nFLEXCOM INC COMMUNICATION SYSTEMS INTEGRATION\n9025 E Kenyon Ave denver, co 80237 (303) 889-5985\n420 E 58th Ave denver, co 80216 (303) 292-5537\nCREATIVE ASPECT ENGINEERING\n4385 Xavier St denver, co 80212 (303) 433-7007\n8400 E Iliff Ave Unit 9\n21291 E 48Th Pl denver, co 80249 (303) 289-3347\n4900 KINGSTON ST denver, co 80239 (303) 329-2332\n4610 S Ulster St Ste 300 Ste 300\ndenver, co 80237 (303) 614-4700\n10343 Federal Blvd J423 denver, co 80260 (303) 380-1708\n234 Columbine St Ste 200 denver, co 80206 (503) 445-3902\n1550 S Colo Blvd Unit 101 denver, co 80222 (303) 300-9555\n21072 E 45TH AVE denver, co 80249 (303) 373-5363\nDENVER PHONE COMPANY INC\n1055 Auraria Pkwy 100 Ste\ndenver, co 80204 (303) 571-1055\nPO BOX 147074 denver, co 80214 (303) 972-9116\ndenver, co 80202 (303) 289-9941\nSpeaker Repair & Reconing Svc\n900 S PEARL ST denver, co 80209 (303) 778-1617\n1270 S Cherokee St denver, co 80223 (720) 440-7798\n901 Auraria Pkwy Unit 300 denver, co 80299 Ratings & Reviews


timestamp: atn

url: =Individualism i pom pak diam? ~ Hau Za Cin :: ZOMI DAILY\nIndividualism i pom pak diam? ~ Hau Za Cin\nposted on 19 September 2009 at 7:01 am Lomkholna: Article, Hauzacin\nZomi te pen nop ni dah ni in a ki uap te hi hang (tu ciangciang ah). Ahi zongin mun pawlkhat ah a mi let leh neu in a uap tam in tawm hiaihiai tawh kibang hi. Ki pahtawina leh kidahpihna zong a mi let leh neu ah kinga pianpian ta tawh kibang hi. Social Stratification namkhat in Zomi sung zong hong nawk, kua hong khuat panpan ta, bu hong sep panpanta cihna hi a, gakna khat a om kei leh hong inteek mahmah ding cih kimu khol thei hi. Nungak leh tangval kikholhdan pan, tate kikholhpih ding nu leh pa in a teelsak dan uh pan, zin leh lengla do dan pan, hawhnopna deuh leh pelhnop deuh inn pawlkhat i neihna panin khuabupa nasepkhawm cihte kiam hiai hiai in, eima inkuan bek kikhual hi pianpianta hi.\nLeitung khantoh hang i ci khin thei diam? Nuntak hamsat man i ci khin thei diam? Mihing lungsim paidan peuhpeuh hizaw i ci diam? A sum neizaw leh khangto masa gamte in tua bang na manawh ciat ahih ciangin mihing ultimate idea ahi (a ngaihsut tawp) ici suk mai diam???\nKhanglui hun ah meigong khat a ki dopkang teitei lai in tulai ciang ama tan ding hamphatna natawm a chethei khat in luaksak khin ngam hi. A kisam khat panpih sangin milian khat ki maiet zaw tek ta tawh kibang hi. Sum hau leh power nei officer te ki biangbiak in ki hoih ho a, meigong leh daipam te amau leh amau ki en dingin ki nusia hiai hiai ta tawh kibang hi. A inkuanpih te mahmah in zong kep ding sangin kimangngilh bawl hiaihiai hi leh kilawm hi. Mi khempeuh in amah bek ki ngaihsun, ama mailam ding bek khualta hiam (individualism mindset) cih nop huai hi.\nI pom suk pak diam? Liando Thangho taang tang phel hawm hi nawnlo in, a nunungnung thankik in cilphih i ci suk mai diam?\nMizogam in a buaipih pen guaktang in a vak a om nawnloh liang hangin a nei leh neilo kikal ki gamla luata a, revolt a om khak ding a guk in Social Scientist te in lau uh hi. A neite kisuam ding, a neite kilaksak in a neilo te kipia ding, Robinhood, The Prince of Thieves cih dan a om khak ding aki lau hita hi. Banghang ahi tam??\nEima angsung ciat kikhuat lua ta cihna hi. Christmas hi dinga, mi khempeuh lungdamna ding hi mah leh a nei leh neilo kikal gamla lua hangin biakinn mahmah ah zong maingal dan kibanglo thei hi. I khuadak kei leh a kidaangkoih utzaw mihing om theih hi. Biakinn ah a kiteeng ngamlo tampi te pen a ut loh man hilo in, mi mai ah maizum sese sang cih ngaihsut man hih tuak hi. Mi hih bangin thupi zo kei leh maizum huai sa uh hih tuak hi. A tua maizum behlap dingin Pawlpi upa te ki kum in a coat hoih pen uh tawh kizem in khut lam in thukim uh a, Pawlpi dan sung pan hawlkhia in hencip lai uh hi. Laitui paudan hi leh ‘zawsop aw’ cih ding hi.\nPolitics play khial i hi diam? Thu khempeuh ah politics tawh bulh khin lua ihi kha diam? Humanity kalkaak kha i hi diam? Kumpi utna, thuneih utna, let utna hangin i dignity zuak kha i hi diam? Is it worth sacrifying our basic rights or humanity for material gain?? Biakinn nasan ah politics lungsim a lut kha ding cih lauhuai hi. I inkuan ah, pawlpi ah khuasung leh mimal nuntakna ah politics in hong tuam lua kha hiam?? Hih lungsim in mimal bek hamphatna ding hong ngaihsun sak kha hiam???\nI vek in pumkhat in kipawlkhawm lo i hih manin a thu in minam khat i hih hang, ki society pen a siam hetlo, a zang hetlo, a zawngkeu phel langkhat bek bang hi a, a langkhat pen individualism mah kizang tawh kibang hi. Kawlgam Zomi te diak diak pen amau mimal ciat ki ngaihsun zaw tawh kibanga, biakinn leh pawi thu ah akipawl cih man bek hileh kilawm (gen khial leh hong maisak henla). Amau pen ki society ding a ut uh hangin hi thei taktak nailo ahi tam maw, India pen ki society ding a kiphal hangin ut zo taktak lo i hi tam maw??\nMizogam pen a minam bup, a gam bup in inkuan khat bangin kihuai in khangto khawm uh a, tua sungah tua liah ah amau inkuan ciat kikhhual uh hi. Vai te pen amau insung ciat kikhual masa uh a, tua zawh ciang amau insung status tek tawh pawlsungah kipawlna nei uh hi. Vaite kipawl dan pen a kisap ciat uh kihu tuah ding kipawlna hi a, UNO tawh kibang hi. Mizogam kipawlna pen Nation State tawh kibang hi. UNO memberte in a UNO sangin amau gam thupi masak uh hi.\nEi zong i minam sangin innkuan sung bek, mimal bek i thupi sim zaw pak diam? Individualism pen i pompak diam? I minam kipawlna te thusim loin omthei ta ing, lianta ing, kikem zo ta ing cih manin i tangtat tuam diam?? Hau Za Cin\nPrevious: Cingnote lenna gam khen lam ah – 2 ~ Hau Za Cin\nNext: Barack Obama tangthutom ~ Hau Za Cin\nInn lamdan tawh kisai\nRohingya pasal khatin numeino kum 7 aphapan khat guksawm\nZomi Virus ~ JK Kam


url: =Mawtawpi khat lamzikpi khaktanlian in aset siacip sese :: ZOMI DAILY\nposted on 29 September 2017 at 7:30 pm Lomkholna: News, Sawltak, Singapore, World\nSingapore, Upper Serangoon Road lamzikpi tungah mawtawpi khat lamkhakcip in siacip citciat hi. Tua mawtaw pen Trailer akici vangik golpipi puakna in akizang te khat hisawnsawn a, hepkhiat theihziau abaihpaklo te hisawnsawn hi.\nTua mawtaw pen Upper Serangoon Road tung aom Construction Sites ah zatding vanpuakna in akizang ahihi. Tua lamzikpi pen mawtaw 4 atonkhawmthei 4 Lanes lamzikpi hi a, mawtaw apaikhempeuh khaktan ciplian hi.\nHih Trailer mawtawpi in lamzikpi akhakcip laitak Photo pen Stomp te tungah kipuak a, tua mawtaw tungah innlam nadingin akizang agik mahmah Concrete Slabs vive kiciang venvan hi.\nLamzikpi thusai te, Traffic Police Officers te’nzong delhpah uh a, ahi zongin acihnading theipak tuanlo uhhi. Hih mawtawpi hangin lamzikpi dungteng ah mawtaw awkcip zihziah in, Minute 45 sungbang ngakcipkul ci uhhi.\nRelated: Singapore nupakopkhat apasal in avan laih ahih manin akiteenna kiphiatsak\nSBS Transit te’n Tweeter tungah agenkhiatna ah hih thubuai Incident pen zingsang 9am hunpawl in thupiang hi a, hih hangin tua lamzikpi dungteng anawkding Bus tezong amundang ah pelhsak in tawlkhatsung taisak uhhi. Cimphawng “citciat sese” thuthang cipakni 🙂 Sawltak #zomidaily\nPrevious: Kumpi nasem numei khatin thusitthuak nupi khat ii ata ngek anawi piaksak\nNext: India, Mumbai meileng Station ah mipi kiphugawp in mi 22 si, adang 30 bang liamgawp\nTedim ah omlo – 1 ~ Hau Za Cin\nMalaysia gamsung ah Syria Refugee te honglutta


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Videotapes ✖Remove constraint Subject: Videotapes Subject Files by subject ✖Remove constraint Subject: Files by subject Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names Rent Stabilization Association of New York City ✖Remove constraint Names: Rent Stabilization Association of New York City


url: =Yangon Airport ah Sitni khat thautawh kikaplum ~ ZD :: ZOMI DAILY\nposted on 29 January 2017 at 8:36 pm Lomkholna: Myanmar, News, Sawltak\nTuni Sunday (29 January) nitaklam 5pm hunpawl in Yangon aom International Airport, Terminal 1 mai ah Kawlgam Sitni khat Pistol thautawh kikaplum cihthu kiza hi. Akikaplum Lawyer pa minpen U Ko Ni kici a, amahpen NLD ah thudotpi khat kici hi.\nHih akikaplum U Ko Ni pen Kawlgam panin ulian pawlkhat tawh Indonesia gamah “Senior Leadership Program” tawh azinkhia ahihi. Tuni akhualzinna Indonesia gampanin Singapore Transit tawh Yangon Airport hongtungkiklian hi a, Yangon International Airport, Terminal 1 mai ah Taxi kawmdingin akithawi laitak thautawi khatin nakap a, aphual ah sipah cih DVB TV News te tungtawn in kiza hi.\nAsi sitnipa banah Taxi Driver zong liam cih kiza, pawlkhatin Taxi Driver pazong si cih agen om uhhi.\nPistol tawh akappa zong palik te’n mantheipah uh ci a, akappa leh asipa anih un Mandalay ah ateeng uh cihzong kiza hi. Pistol tawh akappa pen Yangon Airport sung aom Restaurant khat mai ah kimanpah a, thau 2 leh thautang pawlkhat zong ama tungpan ki mukhia cihthu kiza hi.\nVideo Clip a ennuam te ading in anuai ah aki kaplup khitlian Video Clip tomno khat Facebook pan ki enthei hi:\nAthu akicianzaw in akitheihbeh ciangin hong Update kik nung. Kawlgam zong hong khauhpai giapgiap simthamta hi. ZD Sawltak #zomidaily\nMyanmar Lower House in “Letter Bomb” kidopding Warninng pia\nUpdated Photo khat aki ngahna ah U Ko Ni pen naupangkhat (naupang pen atu kici) atawi laitak in anungpan in Pistol tawh akikap kici hi. Photo azaihkhaman zong na om citciat a, Photo sungah thaukappa in Pistol tawh bulhtuah dekphial in kapphei hileh kilawm hi.\nPrevious: Gambia President thakin Gambia min panin Islamic kici phiat ~ TK Lian\nNext: Trump in IS te ni 30 sung abeisak nading in Executive Order suaikai ~ TK Lian


url: =August 2012 - MIT GmbH\nadmin 31. August 2012 31. August 2009 Mehr lesen\nadmin 27. August 2012 27. August 2009 Mehr lesen\nadmin 26. August 2012 26. August 2009 Mehr lesen\nadmin 25. August 2012 25. August 2009 Mehr lesen\nadmin 24. August 2012 24. August 2009 Mehr lesen\nadmin 21. August 2012 21. August 2009 Mehr lesen\nadmin 20. August 2012 20. August 2009 Mehr lesen\nadmin 19. August 2012 19. August 2009 Mehr lesen\nadmin 18. August 2012 18. August 2009 Mehr lesen\nadmin 17. August 2012 17. August 2009 Mehr lesen


url: =ZSL 13: Upna Sungah Kal Khat - Zomi Adventist Innkuan\nLESSON 13 *September 19–25\nUPNA SUNGAH KAL KHAT\nSABBATH NITAKLAM September 19\nTUKALSUNG SIMDING: Fil. 2:5–11; Mate 4:18–20; Sawl. 9:3–6, 10–20; John 21:15–19; 1 John 3:16–18.\nKAMNGAH: “Zeisu Khazih lungsim puakzia na nei un: Pasian pianzia nei napi in, Pasian tawh a kizakim theih nadingin, thatang hatthu asuang kei hi. Amah kiniamkhiat tawmzaw a, nasemlim a hongpua hi. Mihing bangin amah hong kibawl a, mihing teekteek mah ahong sun hi.” (Filippi 2:5–7).\nVantung vangliatna ahi, vanmite’ biakpiakna, Pa tawh kikholhkhopna cihte nutsiatna in ngaihsut zawhloh kipiakkhiatna ahi hi.Pasian’ itna lakding leh leimi khempeuh tankik dingin, gimna thuak liangin leitungah hong tuaksuk hi. “Pasian’ tokhom maiah gupngahte i din theih masiah gupkhiatna manzah i telzo nai kei ding hi. Minthang tawntung innpi vangliatna i muh ciangin, Zeisu in hih teng khempeuh nusia zen maw i ci ding hi. Vantung pan hawlkhiat bangbek hi lo in, ei adingin supna manthannate hong thuaksak hi. Ama’ khe phungah kham lukhu khiasuk in, “A kigo Tuuno in vangliatna le hauhna, pilna le thahatna, pahtawina, minthanna le phatna a ngah dingin kilawm hi” (Rev. 5:12) aci uhhi. —Ellen G. White, The Desire of Ages, p. 131.\nZeisu hong gupna in tehpih ding omlo hi. Ama makaihna zui in, a thupiak mangin, ama’ gam sung om ding mite i zon ciangin, kipiakkhiat kul hi. Eite kipiakna leh Ama’ hong kipiakna in tehpih theih hi lo mahleh, kha gupkhiatna pen, upna sungah kalkhat hibek hi. Masuan nei mello i omna panin hong lakhia hi. Kipiakkhiat ding zong hong ngenphial mah taleh hong piak ding nopna in lianzaw kanlai hi.\nKIPIAKKHIAT ZAHDONG ZEISU’ ITNA\nSawltak Paul in Zeisu’ lungsim bang “neih ding” hong hanthawn hi. Tua in dotna tawmkha omsak hi. Zeisu lungsim koibang hi hiam? Ama ngaihsutna koibang hiam? A lungsimthuk koibang hiam?\nFilippi 2:5–11 simin. Zeisu lungsim leh ama’ nuntakzia koibang hi cihiam?\nKhang tawntungin Zeisu in Pasian tawh kikim hi. Paul in “Pasian pianzia nei napi in, Pasian tawh a kizakim theih nadingin, thatang hatthu asuang kei hi (Fil. 2:6). Pianzia a cih pen Greek pau in morphe hi. Nakhat peuh ie bulpi cihna hi. A kikim na nih kizomsak hi. The SDA Bible Commentary sungah: “Khazih pen Pa tawh kikim in koih a, vanglian dangte tungsiah pekah omsak hi. Paul in, kiniamkhiatna tawh Khazih hong kipiakna a pulak nuam ahi hi.”—Volume 7, p. 154. Ama’ tawntung pianzia a pulakna ah Ellen G. White in, “Khazih’ nuntakna in a bulpi hi a, kawmtawm hi lo, bul dang neilo” ci hi.”—The Desire of Ages, p. 530.\nKhangtawntungin Zeisu in Pasian tawh kikim hi napi, “Amah kiliantawm saklo” hi. Greek kammal tawh lungluthuai sem hi. “Hawmsak” zong kici thei hi. Pasian’ zia a neih khempeuh nusia in mihing bangin kiniamkhiat tawm in “Amah kihawmtawm sak” hi. Sila hikawmin, vantung’ itna thukham pulak a, singlamteh tungah a sangpen itna hong lak hi. Eite tawntung nuntak nadingin a nuntakna hong kipia hi.\nZeisu lungsim sungah kipiakkhiat dong itna om hi. Zeisu nungzuihna pen, amah bangin itna, ama sep bangin sepna, ahi hi. kihawmsak dingin A Khasiangtho tungtawnin Zeisu kipia lecin piakkkhiatna hong om ding hi. Zeisu ading na khempeuh piakkhiat kul hi. Laisiangtho in zong “Hih thu hangin Pasianin alianpen in amah koih a, min lian dang khempeuh sangin, min lianzaw in a koih hi”(Fil. 2:9). Vantung ahihleh leitungah i piakkhiat khempeuh tawh kiman lel hi. Piakkhiat om zelzel mahleh, nopna in leekzaw den lel hi. Tua tawntung nopsakna in Khazih tawh maang khawm tawntung ding hi’ng a, hih lei ah i piakkhiatte in gen taaklo luazaw hi.\nKhazih adingin na pumpi na sihsak nunungpen bang hun hiam? Na Christian khualzinna in koi bangin hong dawngsak hiam?\nKI-AAP DING TONA\nNang Peter leh John in ki ngaihsun in. Galilee gam zingsang nisuak tung in zan huihvot teng hawlkhia khin hi. Ngaihsut khatbek na nei a: nga tampi man ding. Nga manpha mahmah in, mailam ah zong manpha lai ding. Zing nisuak tungin Nazareth khuami Zeisu hong pai na mu hi. Na nundan kikhel ding cih thei peuhmah nailo? Na ngei na bang ngeinawn peuhmah kei ding hi.\nMate 4:18–20 simin. Peter le John in Khazih nungzuih ding banghangin khentat uh ahi tam? Zeisu in ngabeng sangin a sangzaw bang ngiimna khat adingin sam hiam?\nJohn lungdamthu panin, hihte in abeisa kum khat valdeuh khawng pan kipan Zeisu thei uh a, ki-aap nailo bek hihtuak uh hi. Tat le heek, kampau tawh a zolna zong om tuak mah hi. A gunkuang uh leh a phual uh nusia liangin Zeisu’ nung a zuih uh pen, sapna lianpi cih a theihman uh ahi hi. Hih ngabeng lelte in, ngiimna lianpi khat adingin amau kisam cih phawkuh hi. Pasian in na siamnate nusia liang dingin hong samlo a, ngeina khengval ngiimna khat ading hong sam hi a, hong itna gen sawn ding leh ama minthanna dingin a thuman tecipang ding hong sam hi.\nSiahdongpa Mate a kisapna ngaihsunin, Matthew 9:9 simin. A ciaptehhuai bangthu namu hiam?\nRome gam siahdong peuhmah in kumpi aana tawh lauthawngsakin mipi nengniam mahmah uh hi. Israel lakah zong muhdahpen leh kihpen a thuakpawl ahi uh hi. Khazih sapna ah “Hongzui in” ciziau a, Mate in Zeisu’ thu theikholkhin a, zuinuam giauguau ahihna kidawk hi. Sapna a ngah phet leh, a kigingsa hipah hi. Khazih in a nungzui dingin a saantheih lamdang saluazaw hi. I lungsim tawngah a sangzaw lunggulhna i neiden hi. A manpha khatpeuh, a lianzaw, a sangzaw a dingin nungta nuamtek hihang. Mate mahbangin, Khazih in anungzui dingin hong sam hi.\nZeisu nungzui dinga kipiakhiate ngaihsun in. Atawpna ah mawksuaklo ding naci ngam hiam?\nPAUL: PASIAN TEELSA BEEL\nPaul in Khazih a saanphet in, a nuntakzia kikheel siang hi. Khazih in masuan thak pia hi. Ama’ nopsakna mun pan lakhia in, ama ngaihsut khakloh thute phu dingin paipih hi. Khasiangtho in makaih in, Mediteranian tuipi kiim teng ah Pasian’ kammal tangko hi. Ama’ tecipanna in Christian pawlpi leh leitung’ tangthu lumletzo hi.\nSawl. 9:3–6, 10–20 simin. Hihte panin Zeisu in, Paul nuntakna ah ngiimna sangmah mah nei ahihna koici pulak hiam?\nZeisu in, mi’ deihloh penpente khawng ama’ teci dingin teel ziauzizau hi. Dawiveipa, numei ginalo, Samaria numeinu, siahdongpa, Galilee ngabengte leh, Christian a bawlsia galgilo penpa cihte ngaihsun in. Ama’ itna in tuate khempeuh kikheelsak in, amau ading Khazih bawlsaksa thute tecipang dingin paikhiasak zen hi. Tua tangthu gen cim theilo uh hi. Alamdang Khazih sepsaksate hawmsawn uh hi. Omkhong theilo uhhi.\nSawltak 28:28–31 leh 2 Timothy 4:5–8 simkak in. Paul in kha gupkhiatna’ng nasepna ah ama kipiakna tungah lunghiang hetlo ahihna hihmunte in bang gen hiam?\nAma’ hun nunung lamin, Rome ah kiman in a om sungin, Paul in “Gentile mite tungah Pasian hotkhiatna thu kigen ta dinga, maute in za ding uh hi”(Sawl. 28:28) ci hi. Amah’n ahawh khempeuh saang a Pasian’ thu genpih hi (Sawl. 28:30, 31). Anunung lam ciangin, na semzom ding Timothy sawl a, amah bel “Kidemna ah ka hattawp in ka tai khin a, upna thu kho takin lenin ka zo khin hi” ci hi (2 Tim. 4:7). Paul banglian in hong kisapkhak loh hang, Pasian in leitung lumlet dingin eite hong sam gige hi. Akum akumin a thuak haksatna khempeuh kawmkal pan (2 Cor. 11:25–30), Topa sapna sung mahah thuman tite hi. Zeisu’ nungzuite a bawlsia penpa in, Christian’ upna sungah a kipkho penpa leh Topa ading kipia nuamte ading etteh takcing penpa hong suak hi.\nSee also ZSL 2: Laisiangtho’ Bulpi le Pianzia\nPasian in bang dingin nang hong sam hiam? Na hih beek hiam?\nITNA IN HONG SAWLTE\nItna peuhmah gamtatna ah kilang hi. Khazih’ itna in amangthangte adingin seploh phamawh sak hi. Paul in Corinth pawlpi tungah “Khazih’ itna in kote’ nuntakna hong uk hi” (2 Cor. 5:14) ci hi. Christian biakna limlim gup ngah nading asia khempeuh nutsiat bek tawh kicinglo hi. Zeisu in vantungah “a sia” peuh nusialo a, a hoih khempeuh nusia zaw hi. Zeisu in i hunte, siamnate, neihsa cihte hong ngen bek hilo a; i nuntakna mahmah hong ngen hi. Zingsang khat, Galilee bualtui geiah nungzuite tawh a kimuhkhopna vuah, Pasian’ itna in sawl ahihna gen hi.\nJohn 21:15–19 simin. Zeisu in Peter kiangah bang dotna thumvei dong a, Peter in koici dawn hiam? Banghangin Zeisu in hih dotna khat thumveivei dong hiam?\nPeter in a Topa thumvei nial ahih manin, itna a lohkik na’ng Peter kamteek tawh thumvei dawngkik sak hi. Nungzuite mai ah, Zeisu in Peter’ mawhna maisak a, amah ngiat puahpha in, mailamah na lianpi semsak lai ding hi.\nJohn 21:15–19 simkik lecin, tutung ciang bel, Peter in ama itna a gen ciangin Zeisu in koici dawnkik hiam? Bang hihdingin Zeisu in sawl hiam?\nPasian’ itna in nungta hi. Itna taktak cih pen lungnopsak ciang hibeklo a, kipiakna kul hi. Itna in hong gamtangsak hi. Amangthang Pasian’ tate omna khempeuh hong phasak hi. Zeisu in Peter kiangah “Ka tuunote vaakin” acih teh, thupiakna leh lungnopsakna ahi hi. Topa in it thuk ding deih hi. Peter in a zumhuai mahmah in, Zeisu a kimat ding ciangin, kisamsiatna tawh a Topa nial himah taleh, Zeisu in, amah masuan lianpi khat neisak lai nuam hi. Cihnopna in, tat le hek tawh na Topa nialkha ci ni. Lungdamthu panin, hehpihna om veve lai a, Pasianin hong paai pahlo hi. Na ut nakleh, Ama’ ading nang sep theih om veve lai ding hi.\nPeter bangin Topa “na nial” ngei hiam? Na nial ngei leh, nang’ tangthu e leh, Peter a bek hi lo, Peter tungah Khazih kammalte in nang bang hong gen hiam?\nITNA HANGA KIPIAKNA\nPeter le Zeisu’ kihona a tawp lamah, mi nih tuigei ah lampai uh hi. Tuihual in tuinawl a sat kawm, Zeisu in nungzui cih pen kipiakpian kul cih gen hi. Zeisu’ sapna a saan nakleh, a masuan in “Ka tuute vakin” cih theisak nuam hi.\nJohn 21:18, 19 simin. Zeisu in, ama nungzui i hihleh bang kipiak kul cihiam? Zeisu in Peter lauhthawn pian nasa hiam? Banghang maw?\nKhatvei teitei Peter in galhangsihna tawh si ding cih genkhol nuam hi. Singlamteh tungah a khut zankha ding hi. Hihtengah Peter in a deihteel dingin Zeisu in sawl hi. Lungnopna lianpen kamciam a: Pasian’ gam adingin kha tampi hotkhiatna hi. Penticost ni-in mi a tulsim in Khazih hong zuat mu ding hi. Nalamdang pipite Zeisu’ min tawh lak dinga, mi tulsimte’ maiah Zeisu pahtawi ding hi. Khazih tawh kikholhna hangin tawntung nopsakna ngah ding hi.\nSee also Lesson 7: Innkuan Pumkhatna Tawhtangte\nAhih hangin manpiak hun hong tung ding hi. Kipumpiakna hiding hi. Tua kipiakna pen Peter mit-hak gega sa mahin kingen mai hi. Tu in Peter in Zeisu’ nungzuihna sang a lianzaw kipiakna om nawnlo hi cih theikhia ta hi.\n1 John 3:16–18 simin. John in itna kician mellote, koibangin gen hiam? Kipumpiak itna koibangin hilhcian hiam?\nKhangtawntungin ei’ sepkhiatte in kipiakkhiatna cin zolo hi. I hunzat dan, i nuntakziate pen ngah dinga kilawmlo zah in thupha ngah hi hang. Itna in a gamtat ciang, bangzah in nuam a, lawpna in kipiakna piang sak hi. Pasian’ itna peuhmah siit neilo in itthuk leng, mite leh Khazih kikal palaite i suak a, lungnopna sangpen i ngah ding hi. Zeisu in “Hih thu thei in na zuih uh leh na lung uh nuam mahmah ding hi” (John 13:17) ci hi. I nuntakzia tawh Pasian i pahtawi a, ama itna leh thuman midang i hopsawn ciangin lungnopna sangpen leh lungdamna kingah hi.\nKhangtawntung cih thu telhak veve a, ei theih ciang pen themcik hilel hi. Himahleh na hih theihzah in ngaihsun lecin, a hoih tawntung nuntakna- leitung nuntakna sang hoihzaw tham –hih leitungah hun tomno bek i neih sungin Zeisu sungah kamciam ahi tawntung nuntakna mansuah leng e?\nNGAIHSUTBEH DING: “Kha lamah khuamu zawdeuhte in, pawlpi mite Pasian’ na a septheih nading dan vaihawmpih tawntung ding kisam hi. Abeisa hunin ki-awlmawh khalo hi. Siamna neite in asepkhop theih nadingin, ngiimna kician kibawlsak mello hi. Tua hangin mi bangzah mangthangkhin cih zong a phawk tawm mahmah hi.”\n“Pasian’ nasem makaite, mipil vive hi uh a, masuan ding geelna nei sitset ding hi. A geelna vuah pawlpi mite leh veng le paamin a septheih dinguh munte limtakin etsak in geelta uh hen. Pawlpimi numei pasal kikhenlo in, siate le upate tawh ki lungtuak takin a sepkhop keingal leh, Pasian’ nasep kizo thei ngeilo ding hi.”\n“Mawhneite hotkhiat nadingin, lungsim tak tawh sep ding kisam hi. Nuntakna thu amau kiangah i hilh dinga, amau hong pai ding i ngak kei ding uh hi. Mihingte’ lungsim a khanglo sakthei dingin kampau thei nuam si’ng maw! I hun tawmlua ta hi. Leitung beikuan among ah i omta hi. Hun mawk beisak ke’n. Hun in kham hi a, eima angsung khualna lel dingin paamaih lua hi. Kua in Pasian zong taktak a, ama nasem dingin, ama kiang pan mahin thala ding hiam?”\n“Pawlpi simin siamna neitek uh a, mun maan takin semsak peuhleng, i mavang tuam mahmah ding hi. I pawlpi i phuhna dingin, siamna nei nasem pilte, siamna khangto sak dingin i kisam mahmah hi. Tuate pen Topa zatdingin kihilhpil thei ding hi”—Ellen G. White, Testimonies for the Church, vol. 9, pp. 116, 117.\n1. Atung a EGWhite kammal i deihna bulpi bang a hiam? Na mimal teci panna leh pawlpi nasepna ah hong koici huzaap thei diam?\n2. Itna diktak i cih koibang hiam? Itna khem e leh koibangte hiam?\n3. Topa a dingin a nuntakna nangawn a pia ngam mite’ thu kikum dih un. Bang pilna ih ngahthei ding hiam?\n4. Sunday ni dotna nunung ahi Khazih ading na kipiakna tawh kisai bangci dawn na hiam, ngaihsun kik in. Kipiakhia takpi na hiam?Bangci sep na hiam? Kituak (worth) na sa hiam? Thu-umlo khat kiang koici hilhcian thei ding na hiam?\nPrev post DA 5: Ki-apna\nNext post Pilsinna: 4th Quarter 2020 Sabbath School Lesson


url: =Laithiangtho Dokna (Samuel Masa 9-10) ~ Thu Tatuam (Siyin News)\nLaithiangtho Dokna (Samuel Masa 9-10)\n10:55 PM Laithiangtho Dokna No comments\n1. Saul ii pa min bang ziam?\n2. Saul sia ngual sang in ___ zaw hi.\nb. pi khat sang\nc. hang in haat\n3. Saul a pa na bang hi sak ziam?\na. Laa zong in sawl\nb. Keal an lo sak\nc. Zi nei tu in sawl\n4. Saul in akua te tung ah Samuel omna dongh ziam?\nb. Khutdaw ngen\n5. Samuel in Saul le anaseampa mihing bangza to theina ah to sak ziam?\na. mi sawm\nb. mi sawmthum\nc. mi sawmli\n6. Samuel ii anhuanpa in bangbangh sabak Saul ii neak tu in lui ziam?\na. A thin\n7. Samuel in Saul sathau anoi zawk ___ a, kumpi ahi tu thu son hi.\n8. Kamsangte lap le auna te Saul in apawm zawk bang tat ziam?\nb. thupha sang suak\nc. mihing tuampui khat suak\n9. Samuel in Saul ii septu te ason natu ni bangza ngak sak ziam?\n10. A banghang in "Kish ii tapa bang tawk zia?" ki ci ziam?\nb. Pathian Thaa in uk\nc. Pil in ciim kisa tek\n11. Saul sia Thaa in alua zawk ciang, ___ hi.\na. Lawp ngawpin lam in au\nb. Thunget hanciam\nc. Ngual tung ah itna nei\n12. Kumpi tu in Israel nam, be, innkuante akiteal laitak Sual ___ ah kibuu hi.\nb. biakinn nung\nc. vanh honte nung\nSamuel Khatna 9\nSaul sia Samuel taw Kimu\n1Benjamin ii suan Kish a kici mihau, thu nei khat om hi; ama sia Abiel ta, Zeror ii tu, Becorath ii baangkua sung pan hi a, Aphiah ii phung khen khat sung mi ahi hi. 2Ama in Saul a kici tapa, mealpha khang tungto khat nei hi. Saul sia Israel bup sungah ngual sangin pi khat bang saang zaw a, a meal zongh pha zaw hi.\n3Kish ii laate pawlkhat vakthap a, tua ahikom ama in Saul munah, “Naseamte khat kengin, ih laa va zong tan,” ci hi. 4Amate in Ephraim mualtung ngam teng le Shalishah ngam khawk khat teng zong uh a, a mu bua uh hi; tua ahikom amate in Shalishah ngam khawk kantan in pai a, zong ahihang a laa om ngawl hi; tua zawkciang Benjamin ngam zongh kantan ahihang a mu peang bua uh hi. 5Zuph ngamkhen sung a thet uh ciangin, Saul in a naseampa munah, “Cia tawng, tua ahibale ka pa sia laate huvau thintoi nawn ngawlin eima atu thin ngim tu hi,” ci hi.\n6A naseampa in, “Na om zii in! Hi khuapi sungah mi thiangtho khat om a, ngual in nasia takin thasia hi, banghangziam cile ama ii son theampo sia tangtung hi. Ama kungah pai tawng, ama in laate koisungah kimu tu ci in hong son thei tha tu hi,” ci in zo hi.\n7“Ama ii kungah pai leang ama bang pia natu hi ziam?” Saul in ci hi. “Ih vanh sungah ih an la taang nawn ngawl, ama ih piak tu bangma ih nei bua hi, hi ngawl ziam?” ci hi.\n8A naseam pa in zo a, “Ngun tanghno khat nei khi hi, tasia ama pia thei khi hi, tua hile koi sungah mu tu hi ziam ci in hong son tu hi,” ci hi.\n9-11Saul in zo a, “Na ngaisutna pha hi! Pai tawng.” ci hi. Tua ahikom amate khuapi sungah, mi thiangtho pa tenna ah pai uh hi. Amate mualtungah a kaa tato laitakin, tuitoai tu ngaknu pawlkhat taw kisi uh hi. Ngaknute dongh a, “A mukhol theipa khua sungah a om ziam?” ci uh hi.\n(Tua hun lai in kamsangte sia a mukhol thei pa kici a, khat po in Pathian munah thu a dok nop ciang, “A mukhol thei pa kungah pai tawng,” ci uh hi.)\n12-13Ngaknute in, “Om hi, ama sia noma maihiat ah pai hi. Manlang leute pha lai tu nu hi. Khuasung na tum uh po ciang ama mu tu nu hi. Ama sia khua sungah tuni in hong theng hi, banghangziam cile mihingte in mualtung biaktau ah sangaw biakpiakna nei nuam hi. Tua munah a kisam mite in ama thet mateng an ne ngawl tu hi, banghangziam cile ama in piakkhiatna te thupha a piak phot kul hi. Tu laitakin pai leute mual tungah an ne tu in a kaato maa in kimu thei tu nu hi,” ci uh hi. 14Tua ahikom Saul le a naseam pa sia khuapi sangah pai a, a sung a tum uh ciang biakpiakna munah hong papai Samuel mu uh hi.\n15Tu in TOPA in a zeini in Samuel tungah, 16“Zing ciang hi sia hun in Benjamin namte khat na kungah hong puak tu khi hi, ka mi Israelte uk tu in sathau na noai in, taciang ama in amate sia Philistinete khutsung pan hunkhia tu hi. Ka mite ii thuakna ka mu zo a, hu ngenin hong auna zongh ka za zo hi,” ci hi.\n17Samuel in Saul a mu ciang, TOPA in ama munah, “Hisia pa sia kong son sa sia hi. Ama in ka mite uk tu hi,” ci hi. 18Tasia ciang Saul sia kongkha hui ah a om Samuel ii kungah pai in, “A mu khol thei pa koi sungah teang ziam, hong son tan,” ci in dongh hi.\n19Samuel in, “Keima a mu khol theipa khi hi. Biakpiakna munah kei mai ah pai vun. No nii sia tuni in kei taw an ne khawm tu nu hi. Zing ciang zingsang in nong dok uh theampo kong son tu a, tua zawkciang na pai natu po ah kong pai sak tu hi. 20Tu nung ni thum lai in a bo laate ahile thinngim heak in; amate kimu zo hi. Ahizong, Israel mite ii a dei a lungngul mama sia akua ziam? Nangma ni hi, nang le na pa ii innkuante ahi hi,” ci hi.\n21Saul in zo a, “Kei sia, Israel ngam sungah nam no bel Benjamin suan ka hi hi, taciang ka baangkua sia ka nam uh sung pan a thupi ngawl bel ahi hi. Tua ahi ciang a banghangin tabangin thu hong son ni ziam?” ci hi.\n22Tua zawkciang Samuel in Saul le a naseampa sia inn khaan lian khat sungah tumpui a, leangna sawmthum khawng ii tona sabuai lu ah to sak hi. 23Samuel in an huan pa munah, sabak a tuamin koi in, ci a kong piak sia hong la tan,” ci hi. 24Tua ahikom anhuanpa in a pheisa a kiteal bak khat hong la a, Saul ii mai ah hong lui hi. Samuel in, “En in! Hi sungah sabak nang atu a kikoi tuam sia om hi. Ne in. Mihing ka samte taw tu hunin na neak tu in kong khealsia sak hi,” ci hi.\nTabangin tua ni in, Saul in Samuel taw an ne khawm hi. 25Biakpiakna mun panin khuapi sungah a tuaksuk zawk uh ciang, amate in innkhum tungah Saul atu lupna vawt sak uh a, 26taciang ama tua munah lum hi.\nSamuel in Saul Ngam Ukpa Sathau noai\nKhuavak ciang Samuel in innkhum tungah Saul sam to in, “Tho in, na pai natu po ah hong pai sak tu khi hi,” ci hi. Saul tho in Samuel taw lampi liante ah paikhawm hi. 27Khuapi mong a thet uh ciang, Samuel in Saul munah, “Naseampa ei mai ah a pai natu sawl in,” ci hi. Naseampa in amate nusia a, Samuel in, “Tawmvei no sung hi sungah na om zii in, Pathian ii kampauna kong son tu hi,” ci hi.\nSamuel Khatna 10\n1Tua zawkciang Samuel in olive thau thawl khat la a, Saul ii lung tungah buakin ama a nap zawkciang, “TOPA in a mi Israelte uk tu in nang sathau hong noai hi. Ama ii mite nangma in uk in, a ngalte theampo kung panin na hung tu hi. Taciang TOPA ii nang hong teal takpina sia hi bangin hong kilak tu hi: 2Tuni kei nong nusiat ciang Benjamin ngam Zelzah ah Rachel ii thaan ah mihing nii taw na kisi tu hi. Amate in laa na bosua uh te kimu kik zo a, na pa sia tuate atu thin ngim nawn ngawlin nangma atu thin ngim a, hi bangin dok sasaan hi, “Ka tapa bang law tu khi ziam?” hong ci tu hi. 3Tabor ah biakna thingkung sia na thet dong na papai tu a, tua munah mihing thum, Bethel ah sangaw biakpiakna pia tu in a paite taw na kisi tu hi. Tuate khat in kealngual thum hong kai tu a, khat in anluum luum thum hong pua tu a, khat in savun thawl dimin zu hong pua tu hi. 4Amate in nang hong paupui tu a, anluum luum nii hong pia tu hi; tuate na saang tu hi. 5Taciang, Philistinete ii ngiaphual saatna khat a om, Gibeah ah Pathian ii Mual ah na pai tu hi. Khuapi sung tumna ah kamsang pawlkhat mualtung biaktau pan tengtong, khuang, tamngai le liamlo te tumin hong tuaksuk te taw na kisi tu uh hi. Amate laam in a au tu uh hi. 6Thakhat thu in TOPA ii thaa in nang hong uk tu a, amate ii biakna lap le auna te na pawm tu a, mihing tuampui khat na suak tu hi. 7Hite hong pian ciangin Pathian ii vawt tu a hong lampui papo vawt in. 8Keima mai Gilgal ah na pai tu a, tua munah kei taw ih kimu tu hi, taciang meihal biakpiakna le kipawlkhop biakpiakna ih pia tu hi. Keima hong pai a, na sep na vawt tu hong son tu in kong thet dong ni sali ngak tu nu hi,” ci hi.\n9Samuel nusia tu in Saul a kiheak ciang, Pathian in Saul sia pianzia thak khat pia hi. Taciang Samuel ii son theampo tua ni in tangtung hi. 10Saul le a naseampa Gibeah hong thet uh ciang, kamsang pawlkhat in ama taw kisi hi. Thakhat thu in Pathian thaa in ama uk a, taciang ama in tuate ii lawp ngawpin a lapna le a auna pawm hi. * 11Nidang in ama a he ngeite in hi bangin a mu uh ciang amate khat le khat kidongh a, “Kish ii tapa bang tawk ziam? Saul in kamsang khat suak zo ziam?” ci uh hi. 12Tua munah a teang pasal khat in, “Hi kamsang dangte zongh – amate ii pate akua bangte hi ci in na he uh ziam?” Hi sia “Saul ngangawn kamsang khat suak zo ziam?” ci paunak ii kipatna ahi hi. 13Saul in lawp ngawpin a lap le a au teng a man zawkciang mualtung tau ah paito hi.\n14Saul ii pano in ama le a naseam pa mu in, “Koi sung theng nu ziam?” ci in dongh hi.\n“Laa zong khu hi,” ci in Saul in zo hi. “Ka mu ngawl uh ciang Samuel taw kimu tu in pai khu hi,” ci uh hi.\n15“Taciang ama in bang hong ci ziam?” Saul pano in dongh hi.\n16“Ama in ngannote sia kimu zo hi ci in hong son hi,” ci in zo hi– ahihang ama ii kumpipa huvau Samuel ii pauna teng a pano tungah a son bua hi.\nSaul Kumpipa hi ci in Kithang sak\n17Samuel in Mizpah ah biak kikhop khat sam a, 18taciang amate tungah, “TOPA Israelte ii Pathian in, ‘Egypt ngam panin kong pusua pui a, Egyptte le midang no hong nengniamte kung panin kong hunkhia hi. 19Keima sia na Pathian ka hi a, na ngim nga theampo le na haksatna theampo panin hong suatak pa ka hi hi, ahihang tuni in nong nial uh a, kumpipa khat piak tu in nong ngen uh hi. Pha keak hi, tua le, TOPA mai ah a nam le a be a phung zui in hong kikhawm tavun,’ ” ci in son hi.\n20Taciang Samuel in nam simin mai ah pai sak a, TOPA in Benjamin nam teal hi. 21Taciang Samuel in Benjamin namte sung pan a innkuan tek mai ah a pai sak ciang Matri ii baangkuate kiteal hi. Matri ii baangkua pan pasalte a mai ah hong pai a, taciang Kish ii tapa Saul sia kiteal hi. Amate in ama zong uh a, a mu zawk ngawl ciang, 22amate in TOPA dongh uh hi. “A dang khat ma a om lai ziam?” ci uh hi.\nTOPA in zo a, “Saul sia zia sungah om hi, vanh honte nungah buu hi,” ci hi.\n23Tua ahikom amate tai in Saul sia mite kungah hong paipui uh hi, taciang ama sia midang khat papo sangin pi khat saangzaw hi ci in mu uh hi. 24Samuel in mipite munah, “Hi munah TOPA ii teal sia om hi. Ei sungah ama bang kuama om ngawl hi,” ci hi.\nMipite au siat uh a, “Kumpipa a khan sau tahen,” ci uh hi.\n25Samuel in kumpipa khat ii thu neina te le a tavuante mipite tungah son thiangin, laibu sungah a at zawkciang a thiangtho doituamna ah koi hi. Tua zawkciang ama in a kuama theampo inn tek ah cia sak hi. 26Saul zongh Gibeah a inn ah cia hi. Pathian ii a lungtang a thuthaak pasal thahat pawlkhat in ama tonpui hi. 27Ahihang mihing mannung ngawl pawlkhat in, “Banghangin hi sia pa in ei noptuam natu hong vawt thei tu ziam?” ci uh hi. Saul sia simmaw in letsong bangma a puak bua uh hi.


url: =Zomi Siamsin Kipawlna, Universities-Myanmar Tangthu a Tom - Laibu Saal\nHome > Untagged Zomi Siamsin Kipawlna, Universities-Myanmar Tangthu a Tom\nZomi Siamsin Kipawlna, Universities-Myanmar Tangthu a Tom\nMotto: "Sinin, Semin, Mainawt ni"\nKawlgam ah 1948 kum suahtakna ngah khit akipan Khamtungmi Universities sangnaupang kipawlna a khang a khang in na om toto hi. 1948-1962 sungteng khamtungmi Siamsin Kipawlna, Hill Chin Student Union min tawh Rangoon University ah kipawlna om hi. Zosuan Siamsinte kipawlkhawm in minam khantohna ding kikumkhawm thei a, minamdangte lakah khat le khat kikhualna bekthamlo ngeinate kemcing in University huam ah unau sanggam khat mah bangin na kithuah uh hi. Tua kithuahnate University kahsung bekhilo, sangman khit ciang nasep tuamtuam ah a lut uh hang, ki-itna kiamlo, gam le minam ading kisapnate ah Siamsin hunlai ki-itna te mah bulphuh in ma na pang khawm thei uh hi.\n1961 kum in Shan gam khuapi Taungyi ah kibawl Mualtungmiteng Kimuhkhopna Pawipi ah tua hun lai-in Hill Chin Student Union pan President ahi Mr Chin Sian Thang (Law Major) in Siamsinte palai-in nakihel a,1948 Kawlgam Thukhunpi puahphatna ding tawh kisai-in Zomite tangin thu nasung thei hi. Hih thupen Siamsin tangthu ah gamvai tawh kisai a kimuthei Siamsinte thuneihna atawpna hong hita hi.\n1962 khit General Naywin makai in galkapte in Kawlgam kumpi hong sep akipan kipawlna tuamtuamte hong kiphiat in Socialist upna tawh ki-kalsuan hi. Siamsin kipawlnate zong Union kici nawnlo a, Chin Literature and Culture Committee cih min tawh kilaih ahimanin sangnaupangte thuneihna tampi hong kiam in Minam khantohna ding thute pan ngeina le laivai kibatlohna thu tawh Zosuan Siamsinte sungah thu kituahlohna hong tam tetek hi.\n1964-65 kum kim ciangin Rangoon ah University sangkah Siamsinte in Zomi Siamsin Tang Sum cihtawh fund paulap in kipawlna khat na nei uh hi. Tua munpan Tedim kampau Zomite kipawlna dingin Zomi Siamsin Kipawlna ci-in hong kho tektek hi. Tua hun lai-in Yangon, Mandalay cihbek phial ah University om ahimanin khamtung khua tek pan University kah a kihihna le Zomi Saimsin Kipawlna sungah kihelnate tawh Zosuante khat le khat kithei in gam le minam khantoh nadingte ah na kithuah thei uh hi.\n1988 khit SLORC leh 1997 SPDC galkapte gam uk hun akipan Kawlgam mun tuamtuam akigawm 115 phial ah University le College hong hong thak uh ahimanin Zosuan Siamsinte zong kikhenthangin sanggam unau laizom takpi nangawn kitheihna hong om nawnlo hi. Tua banah nidanglai danin khamtung ah kitengcip zo nawnlo a, lo no na lam manawhin Zosuante kikhenthangna hang' khua khat tui khat hihna le sangkah khopnate pan hong piang khia ki-itnate Zosuan khangthakte sungah hong om nawnlo hi. Gam le minam khantohna ding asem abawl khawm ding teng sungah kimeltheihna, ki-itna hong bei thei zah dong dingin patauhhuai dinmun ah kitung ta hi.\n2004 kum in gamdang pan huhna tawh Chin Literature and Culture Committee omna ahi Yangon, Madalay, Magwe,Monywa, Pakoku, Kalay pan Siamsin makaite Yangon ah kituah in CLCC Central, Myanmar hong phuan khia uh hi. 1962 khit khua tuamtuam panin mun tuamtuam ah sangkah in a kikhenthang Zosuante kikaihkhopkikna masa pen hong hita hi.\n2005 kum ciangin CLCC, Central Myanmar min tawh Hakha khuapi ah akhatveina Develpoment Seminar kibawl hi. Tuamunah Seminar kahin apaite sungpan Tedim kampau Zomi Siamsin makaite pen amau sangkahna CLCC sung tek pan makai dinmun tawh hong kihelthei uh hi. CLCC-Yangon pan Dr Pau Sian Lian, CLCC-Mandalay pan Tg Ignatius Thang Sut Mung, CLCC-Magwe pan Dr Nung Mun Thawn, CLCC-Monywa pan Tg Yin Sian Mung, CLCC-Kalay panTg Michael Suan Lian Pau cih bangin Tedim kampau Zomi Siamsin makaite kituahkhopna pan Kawlgambup Zomi Siamsin Kipawlna phuatkhiat ding vision hong nei uh hi.\nTua Hakha Seminar pan hong piang vision pen 2006 November 20-23 sungin Tedim Khuapi Khaudo Hall ah amasa pen Kawlgambup Zomi Siamsin Seminar mitmuhin hong piang khia hi. Kawlgam sungpan mun tuamtuam ahi Zangkong, Mandalay, Monywa, Kawlpi, Magwe khuapite a om Zomi Siamsin makaite hanciamna tawh kipankhia in hong lawhcing mahmah hi. Hih pawipi pan Kawlgambup Siamsin Kipawlna kipsak ding hoih kisa a, Zomi Siamsin Kipawlna, Universities- Myanmar (ZSK-UM) cih ding kithukim hi. Kipawlna ah panmunlen ding kitel a, Gambup Siamsin EC kinei hi. Hih pan in Seminar II Kawlpi ah neihkik dingin kithukim hi. Siamsinte Motto dingin zong India gam a om sanggam Siamsin Pawlpite tawh athu kihualthei dingin “Sinin, Semin, Mainawt ni” cih ding kilungkim hi.\n2007 kum sung hamsatna tuamtuam le gambuaina hangin tua kum Seminar piang zolo hi. Siamsin makai Central EC teng zong salfron revolution ah kihel uh ahimanin hong kikhen thang uh hi. Malaysia a tungkhin sa Pawllutang kiangpan 2008 August kha ciangin gamsung ah a om lai Siamsinte tungah panmun le thuneihna hong ap thei pan hi.\n2008 kum ciang, gambup thuzekpi ( tualaitak) tungpan phalna tawh Kawlpi Siamsinte in vaipuak la in Seminar II bawlkik ding kigeel phakik hi. Mun tuamtuam a om Siamsinte kimutuahin 2008 November 25-30 sung Kalay Baptist Church biakinn ah kinei hi. Tua mun pan Zomi Siamsin Kipawlna, Universities-Myanmar panmun len thak kitel a, tulaitakciang Central EC in hong dingsuak uh hi.\nSeminar II pen Siamsin motto, “Sinin, Semin, Mainawt ni,” cih thubulphuh in kinei-in kibawl hi. Siamsin Seminar III tawh kisai 2010 kitelna tawh a kizomthei thulu hih ding EC meeting masa ah kikupna a om bangin, siapite hong piak ngaihsutna tawh "Post 2010" cih kibulphuh in Tedim khuapi ah kibawl hi. State level pan in Seminar bawl ding hong kinawngkaisak a, State khuapi Hakha ah delh in pawi a kipelhloh nadig kihanciam hi. Kawlpi pan a kahto Siamsinte Lawibual Gate pan khak in thusin ngawp hi. Pu Chin Sian Thang le Prof Dr Thang Za Tuante tuanna mawtaw pen deihtak in khaktan in thusit uh hi. Pu Thang pen Seminar lamah pai khuan pia lo in cingcip suak pah uh hi.Hamsatna tampi sungpan Siapi Dr Thang Za Tuan le Pu Zo Zam Cin Paute in thusinpihna hoihtak hong neih theih pih uh hang Pu Chin Sian Thang pen thuneite in Seminar lam kalkhat a suan ding zong hong phallo hi. Hi bang teng tawh Seminar III nuamtak kizo to thei hi.\n2010 ciangin “ FuturisticThinking” cih thulu tawh Tonzang khuapi ah kibawl hi. 2011 ciangin Pyidawtha khua ah “Moral Rearmament” cih thulu tawh kibawl hi. 2012 kum in “Challenging Hope” cih thulu tawh Tuithang khua ah kibawl hi.\nTukum, 2013 kum in “My Rights & My Responsibilities” cih thulu tawh Kawlpi ah November 18-24 sung kibawl ding hi.\n2010 kum May kha in a masa pen Siamsin Summit Madalay ah kinei thei a, tua mun ah Siamsin Seminar III lai a khensatna tawh kizui in thukhunpi kibawl a, tua mun mah ah kipsakna kinei hi. 2011 kum in Yangon khuapi ah a nih veina Siamsin Summit kinei thei hi. 2012 kum in a thumveina Kawlpi ah le 2013 kumin a liveina Hakha ah kinei thei hi.\nKawl kumthak tuibuak pawi hun sung in Medical Trip kipai den hi. 2011 kum in Siamsin Medical Trip to Buanli, 2012 kum in Siamsin Medical Trip to Suanghoih le 2013 kum Siamsin Medical Trip to Saalzang cihte bangin singtang khuate ah nasepna kinei hi.\nMidangte tawh nasepna le kizopna zong kinei a tuate pen hih sung kigelh nailo hi.\nItem Reviewed: Zomi Siamsin Kipawlna, Universities-Myanmar Tangthu a Tom Description: Rating: 5 Reviewed By: Cinpu Zomi


url: =Minam Mawhpuak or Mimal Mawhpuak - Zomi History Minam Mawhpuak or Mimal Mawhpuak - Zomi History\nHome > Articles > Minam Mawhpuak or Mimal Mawhpuak\nMinam sung-ah naakpi-a ka' lunggulh kalsuanzia hongsung nuam-ing:\n"Minam Mawhpuak or Mimal Mawhpuak" khensiam nading thupi-hi. Minam Mawhpuak ka'cih ciang-in mimal-tawh kisailo cihbang hilo-in, kalsuanna-ah ataangpi minam minsel kipawlna, biakna minsel kipawlte cihte ahuam-a genna hi-a, mimal tampi akizom khawm-a mapanna ahihi.\nMinam or Kipawlna Mawhpuak cihciang-in kipawlna khat min-tawh phuutding, sepding, geelding, kalsuanding masuante agen hi-a, kipawlna aminpuak-tawh kizuui leh atup-angiimna (statement of purpose) tungtawn-in mapanna kidang diimdiam laai-hi. Gentehna-in, GZA-pen biaknalam paulam-a akiphut ahihman-in Zogam lam-ah biakna-tawh kisai thumaanlo-a hong kibawlna a-omleh GZA Executive Committee-in diahdiah lo-in delhpah, bawhpah, vaanveng pahding apaizia maan ahihi. Kiukna lamsang ahihleh ZCD Executive Committee, etc., Lailam ahihleh ZOLUS, music-lam ahihleh ZOMUS, ngeinalam ahihleh ZOCUS, Social Issue vaanveng nading ZYA leh khua tuamtuam-a Social Organisation te, dogaal omleh ZRA, ZIA, ZDA.... cihbang-in amau' lamzing ciat-ah hongpanding thumaan ahihi.\nHih department tuamtuamte-pen Centre for Zomi National Council-ah kigawm ding-a, amau' masuan ciat pan-a asepna-uh, asepsawm-uh thute sungkhawm ciatciat dinghi. ZOCUS leh ZOMUS-in gentehna-in amau' masuan tuak baan-ah "Sepkhoptheih bangteng om????" ci-a geelkhawm laaiding, tuamahbang-in adangte-zong..... Tutadih I' paizia-pen nupi nau aneih ciang-a aniik apuan azepzo nawnlo, akipheengphah ziahzuah, nauzun-hiam ama' zun hizaw-hiam akithei nawnlo dinmun-ah ki-om-hi. Democratic kiukna-bel kilamen bilbel-a, ataktak-in hihbang dinmun-tawh I-kalsuan zopsuakleh saltaanna masa/omsa sang-a akhauhzaw saltaanna-in I' maai-ah hongngak gige-hi.\nHihte gensiatna hilo-in, scrutiny, analysis, findings, prediction ahihi. Upthu leh uplohthu hilo-hi, apiang, akizom toto paizia tungtawn-a akilangh maailam limlehteel ahihi. Department om khempeuh-in amau' masuan-ah pang khollo ningneng-a, department khatleh-khat intimate relationship cihthadah political, organisational leh communal relationship nangawn muhtheih omlo, themcik akici-kha omleh nuak, heh, ki-el ., hihbang-tawh Zogam paalluun hak mahmah laaiding muhsa ahihi.\nTua ahihman-in mipil misiam ulian tampi I-neihte'n kipumphatding bekbek hong lunggulhkei henla, bangmahtheilo ei mipite acidam geelna leh mapanna lam-ah hong kalsuanpihding lunggulhna lian-hi.\nArticles 6:12:00 PM\nItem Reviewed: Minam Mawhpuak or Mimal Mawhpuak Rating: 5 Reviewed By: Thang Thawn Tuang Guite


url: =KHAZIH EITE' DIKTANNA - Zomi Adventist Innkuan\nKHAZIH EITE’ DIKTANNA\n(Mopawi ah bang puan na silh ding hiam?)\nBy Ted Wilson (Sabbath Sermon)\nKumthak hun nuam khat kipat mah bangin eite in ih gupkhiatna thumungpi ahi, “Khazih leh Ama’ Diktatana” thu ngaihsut hun ahi hi. Matthew in Zeisu thugentehna ahi a lawphuai mahmah “Mopawi” bawlna hong lak khia hi. Matthew 22 sungah a kigelh in, Kumpipa’ bawl a thupi mah mah mopawi thu ahi hi. Hih mopawi in thupi bek tham loin, ngaklahhuai mahmah mopawi, kumpipa in a tapa ading abawlsak ahi hi. Kumpipa in “A khohsa mite sam dingin a nasemte a sawl hi” (Matthew 22:3).\nA khasiathuai thu in, a khohsa mite in tua kumpipa’ tapa mopawi pen na lunglut lo mawk uh hi. Kumpipa bawl mopawi ah asap mite, hong pai nop loh ciang kumpipa lungsim bangzah in na ding cih na ngaihsun kha hiam? Hih gentehna thu leh a deihna pen tuni in ih lungsim sungah koih dih ni. Zeisu in Ama’ mopawi ah eite hong sam hi. Eite ih pai ding hiam?\nMopawi Lengla Dona\nMopawi sungah lengla dona zong a lawphuai mahmah khat ahi hi. Ko innkuan in zong mopawi lengla dona pawipi ka inn ah nih vei leh biakinn ah khat vei ka nei ngei khin uh hi. Mite in ka tanute mopawi lengla dona ah hong pai in hong uap uh ciangin ka lung uh adam mahmah hi. Ahih hangin, hih thu gentehna ah kumpipa khohsa mite in kumpipa’ itna tak tawh a sapna thudon lo uh hi. “Amaute in paulap bawl in amau na tek sep san uh hi” (Matt 22:5). Eite zong tuhun kumzabi sawmnih leh khat nuntak zia tawh buai in Pasian in hong nekpih ding pawipi thudon man lo in ih om kha hiam?\nHih gentehna sung ah, kumpipa in mopawi a asap a khoh mite in kumpipa nasemte man in bawlsia in that uh hi. Nang zong Pasian tawh na semkhawm ding na gel ciangin, mite in hong nial ding, hong bawlsia ding, hong pampaih ding leh a tawpna ah zong hong that ding in ki gingkhol in. Christian pawlpi bup leh a diakin ei Seventh–day Adventist pawlpi in kumpipa’ nasemte bangin ih thuak ding zong ih kiging ding kisam hi.\nAhih hangin mailam hun ading lungkham kei in. Mailam hun a, kamsangte genkholh eite theihsa ahong tung dingte hangin lau kei in. Khazih in eite tawh atawp dongin hong om khawm ding cih a kamciam (Matt28:20) i mu hi. Mi khatpeuh in tulai thupiangte panin kamsangte thuhilh kholhnate a tangtunzia mu ding uh hi. Eite in huntawpna ah ih om ta hi.\nSee also DEBATE EVOLUTION VS. CREATIONISM IN ADVENTISM\nKumpipa in a nasemte tua banga kibawlsia in a kithahnate azak ciangin heh mahmah hi. Amah in a galkapte sawlkhia in, tua mithatte susia in a khuapi uh haltum hi. (v.7)\nKumpipa in mopawi kipan sak ta a, “Kitenna mopawi a baihsa in om a, ahi zongin asap mite a ne dingin kilawmlo asuak uh hi, tua ahih manin lam lianpi ah va pai unla, mi na muh zahzah uh hong sam un” (v. 8,9), mi tampi mi hoih leh mi sia khenlo in hong sam uh ahih manin mopawi inn sung adim uh hi (v. 10).\nTuni in Pasian’ thu ih tangko ciangin, Pasian thu tawh a nungta tawh a nungta lo tawh mi tampi in hong za in hong sang ding uh hi. Ahih hangin asia le apha, tang le tahumte atawpna hong omkhawm ding hi. Tua khit ciangin sinkhiatna om dinga, tu in zong hih sinkhiatna kipan ta hi in ka um hi.\nNang le kei in, ngaihsutna maanlo, ngeina hoihlo Pasian kiangpan hong pial sak ding pan ih kidal nading lampi khat bek om ding hi. Tua bang a ki sinkhiatna pan kip tak a din theih nadingin eite in “Khazih’ Diktanna” tung bek ah kingak ding ahi hi. Eite in Khazih in eite hong diktansakna, hong siangtho sakna, hong bawlthakna vangliatnate ih ngah ding kisam hi.\nA Kamciam Kalhna\nLai Siangtho sungah Khazih diktannate ih san khit ciangin hong kamciam Zeisu hih theih ding leh hong hih sak lai ding tampi om hi. “Ama’ min a um mi tampite tungah Amah in Pasian tate hihna za pia hi” (John 1:12). Sawltak Paul in zong ‘Khazih’ lungsim bang eite in ih neih tek ding’ (Phil 2:5) hong hanthawn hi. Mangmupa John in zong eite hihna mantak leh eite hamsiatna pan suahtak nadingin, “Na hauh na ding un Ka kiang pan in kham citak hong lei un, … puan kang a siangtho.. note na silh ding un, na khuamuh na dingun mitza kei kiang pan hong la un. Ka itte ka tai a, kisik kik un” (Mang 3:18,19).\nZeisu’ gentehna ah kumpipa in a mopawi siimte hong et ciangin, mi pawlkhat in mopawi puan silhlo mu ahih manin, amah in “Lawmte aw, banghang in mopawi siimna puan silh loin hong pai nahi uh hiam? (Matt22:12) ci in a dot ciangin tua mite in a dawnna ding thei lo uh hi. Pawlkhatte in ahih leh tua mopawi siimna puante silh ding kipia mah leh sang nuamlo lai uh hi.\nSee also Kanglai (Geese)Tungpan lesson tawm cik khat\nKumpipa in a Tapa’ mopawi ah, midang meltheihloh (nang le kei) hong sam bek thamlo in, mopawi siimna puan letsong in hong pia thuah lailai hi. Khazih in eite Ama’ Diktanna puantualpi hong piak ciangin, eite akua mapeuh a dingin gollua neulua cih om lo in, kituak linlian dinga, eite in tua Mopuan hong kipia pen sang in ih silh ding bek kisam hi. Amen.\nKicing zaw leh Thuk zaw\nKamsangnu’ laibu Christ Object Lesson sungah Khazih’ thugentehna pen a kicing zaw in eite hong hilh hi. Mopawi puan in “A siangtho, paubanna a nei kilkel lo Nuntakzia, Khazih hong piak eite neih ding” ahi hi. (COL. p310)\nTua nuntakzia pen eite nuntakzia hilo in, Khazih a’ ahi hi. “Hih pen Khazih’ nuntakzia hi a, Ama’ paubanna omlo nuntakzia, Amah pen Honpa leh gumpa asangte ading in hong piak upna tawh ih san ding bek ahi hi”. Eite in ih um takpi hiam?\nHih laibu sungah hibang in kamciam a muanhuai mahmah hong pia lai hi. “Tua Khazih Diktanna tawh a kituamte bek in Pasian mai ah kilangh ding uh hi. A kitunna puan tualpi pen Khazih Diktanna hi a, Khazih in kisik in a um mite bek khuh ding hi. ..hih puantualpi pen Vantung pan a kigan hi a, mihing bawlsa khauzang malkhat beek zong kihel lo hi. Khazih mihing hong suahna ah a nuntakzia kicing a, tua nuntakzia pen eite hong pia hi. Eite hoihna ahih leh beelpuansia bang bek ihi hi (Isaiah 64:6). Ama’ paubanna omlo Nuntakzia tawh mi khempeuh Pasian thupiak zui thei dingin hong bawl hi. COL p. 311,312\nMidangte’ hong thangsiahna ahi, “Pasian thukhamte kizui zolo hi, paubanna a neilo nuntakna neih theih ding hilo hi” cihte ah awk kei ni. Eite eima’ hanciamna tawh paubanna neilo nuntakna kinei zo lo cih pen thuman hi a, ahih hangin eite in Khazih Diktanna puan tualpi ih silh ciangin Vantung a ih Pa Pasian mai ah paubanna ih nei kei hi. Amen.\nHih khit ciangin Khazih Diktanna in eite sungah a kizom in na hong sem hi. Ellen G White in, “Eite Khazih sungah ih ki pumpiak ciangin, ih lungsimte Ama lungsim tawh ki pumkhat in, lungulhna leh lungsimte zong Amah tawh pumkhat suak a, Ama ading in mun awng kibawlsak in, eite in Ama nunzia tawh ih nungta hi. Tua in “Khazih’ Diktanna puanpi silh” a deihna taktak ahi hi. Diktanna in thuman nasepna leh tua nasepna tawh thu kikhen ding ahi hi. Eite ih nuntak zia tawh thu hong khen ding a, tua nuntakzia pen eite upna ih lahna ahi hi. COL 312\nSee also Child Development\nTua ban ah, “Mopawi ah mopawi puan asilh lo mipa dinmun tuhun in mi tampi om hi… Amaute in Khazih a kisapna uh leh a upna uh a taka nuntakpih lote ahi uh hi. Amaute in a pianpih kente le a ngeina luite pai lo uh hi. Amaute in amau le amau hoih kisa in, Khazih hoihna suan ding sangin, amau hoihna suangin ding uh hi. Hih thute za khin mah leh amaute in Khazih’ mopawi ah Khazih Diktanna mopawi siimna puan silh lo in hong pai uh hi.” COL p315.\nEi Seventh-day Adventistte zong eite hoihna leh dikna a suangte sangin, Khazih hoihna le dikna a suangte ci in mite in hong muta uh hen. Ellen G White in, “Eite Khazih Diktanna puan tualpi ih nuntak sungin silh tek ni. Hih in eite Khazih nuntakzia inn ah kipatna leh Khazih hangin a thupiak zuihna ahi hi… tua hikei leh eite zong Kumpipa’ tapa mopawi a, mopawi siimna puan silh lote ih bang ding hi.” COLp306.\nEite mai i nawt ciangin, Khazih’ hong piak puantualpi tawh kikhuh in vanlamte tawh na ih semkhawm zo ding hiam? Khazih hong piak Ama Diktanna eite in saangin, tua tawh kituam a, Khazih nungzuite nunzia tawh ih nuntakna ih lahkhiat ding kisam hi. Mite in Kha Siangtho tawh ih kidimna pen “Hih Seventh-day Adventistte in Zeisu thei takpi uh hi. Khazih amaute lungsim sungah teng takpi in, amaute pen Khazih Diktanna tangko pen pente hi” hong ci ding uh hiam?\nElder Ted N. C. Wilson.\nSource: Adventist World, January 2016.\nTranslated by Daniel Shoute\nHuihpi Nun Sung Lungnopna\nTags: Articles, Ted Wilson\nPrev post Christmas na bang ci zat sawm???


url: =Makai Nam Nih ~ Pu Thangboi :: ZOMI DAILY\nMakai Nam Nih ~ Pu Thangboi\nposted on 15 September 2017 at 5:00 pm Lomkholna: News, Politics, Thangboi, Zomi\nBiakna makai leh Leitung lam makaite i ki lamdanna tawm lungngai khawm zual peuhmah dih ni e maw.\nLeitung lam makai hoihte in atup angimna aih kei leh ama’ kipawlna i tupna ngimna kungmui peello tunpih hi. Kungmui tunpihte makai hoih kici hi. Gtn. in Aung San pen kum 100 val sung (1924 – 1948) kawlte a ukcip mikangte’ khutsung pan in kawlte suahtak khiat pih ahih man in makai hoih in ki ciamteh hi. Kungmui tunpih pa hi.\nBiakna makai hoihte, adiak in Pasian’ nasem makai hoihte, leuleu in pen aseppihte’ siamna leh kivakna (skill and capacity) te akim in suukkhiatsak (unleash) thei hi. Cihnopna ah ama’ kungmui tunding sang in mi’ kungmui tun ding hahkat zaw hi. Kammal dang tawh genpha lai leng;\nLeitung lam makai hoih khat in aseppihte’ pilna siamna tha leh ngal zangh in kungmui tunpih hi. Pasian’ nasem makai hoih khat in ama’ pilna siamna leh atha angalte zangh in aseppihte a kungmui ciat uh atunna ding in huh hi. Mi pantah hi. Gtn. in Moses in a mission maban a zom ding in Joshua pantah hi. Abeh aphung atanau cihtawh en hetlo hi.Topa Zeisu zong makai ahih man in ngabeng kimlai miman asuah dong anungzuite pantah hi.\nAtomzaw in makai nam nih te i akilamdanna uh genpha leng;\nEi’ kungmui tunna ding a mite zatna leh mite a kungmui uh atunna ding a ei mahmah kipiakkhiatna hi.\nLeitung lam makai khat a ding in a kungmui atun ding athupipen hilel hi. Kungmui Mitsuan (Goal-oriented) nasep ahi hi.\nBiakna makai khat ading in bel athupi penpen mihing’ nuntakna ahi hi. Mihing sang athupi zaw omlo hi. Ama’ hang in mi bangzah in nuntak lawh; mi bangzah in a kungmui tun lawh; mi bangzah mitkeuh sak; mi bangzah honkhia cihbang hi. Mihing’ Nuntakna Mitsuan (Life oriented) nasepna ahi hi.\nLeitung lam makai khat pen makai lawhcing khat ahih nak leh hong minthang in zong hong hau mai ding a hong kidawk velval ding hi. Hong vaangpha mahmah ding hi.\nAhi zong in biakna makai khat alawhcin leh lawhcin loh pen akiim apaam a mite’ nuntakna bang zah in ki lamdang sak hiam cih tawh kiteh zaw hi. Mawtaw khawng inn leh lo khawng bangzah nei hiam cih tawh ama’ lawhcinna teh theih hilo hi. (Tuate neihna in mawhna bel hituanlo hi).\nAmah hong minthang in zong hong hau mai napi anaseppihte innsap khawng sawlbukno khat a omlai khawng ahih mawk leh makai lawhcing ki cithei lo ding hi. A mah mawtaw hoih nono tawh tai vauvau napi aseppihte siksakol (bicycle) khawng asik luailuai lai mawk leh ngaihsuthuai hi.\nLeitung lam makai te’n bel amah alaih ding mi deih hetlo uh hi. Mi’ ma khak hamtang uh hi. A gaol/kungmui atun ding bek mitsuan den hi. Tua tunna ding in mihing’ luang phah akul leh zong phah ngam lel uh hi.\nBiakna makai hoih te’n bel mi’ ma khaklo bekthamlo in hontheih tawp in honsak a dom akul leh dom in puak akul leh pua hi.\nKawlgam a om Zomite’ sung bang ah biakna makai (or) Pasian’ nasem lawhcing cih theih ding pen FGA founder Rev.Dr. Dam Suan Mung @ Sia Mungtawng bek mah kathei mai hi. Bhh cih leh;\nSeppihte’ siamna leh kivakna (skill and capacity) amah bang a suukkhia thei Zomi sung ah midang ka theikha hetkei a zong ka zangei hetkei hi.\nA kilangh mahmah khat gen leng;\nTulaitak kawlgammi thu-um khangnobup in apaktat mahmah Thang Tawng pen Sia Mungtawng tawh kithuah kha hikei leh tu a tan tung hetlo ding cih ka genngam mahmah hi. Apa Pu En Khan Nang tawh kithuah mahmah kahihna tawh amau’ innsung thu leh a pilna asiamnate uh bang ciang cih theihna ciang khat nei kahih man a genngam kahi hi.\nAdang Full Gospel pawlpi a Sia tampite zong tuadan mah hi. Ka khankhiatpih ka theih mahmah pawlkhat om a Sia Mungtawng tawh kithuah kha kei le uh tu a ciang atung hetlo ding ka theih tampi om hi. Makai hoih khat tawh ahun lap a na kithuah kha uh ahih man un hampha mahmah uh hi.\nIh thulu ah ciahkik leng;\nBiakna nasem na hih leh na naseppihte’ siamna leh kivakna bang teng om hiam cih kankhiat sawm masa zaw phot in. Aneilo mihing omlo hi. Tua asiamna leh akivaknate uh na suukkhiat sak zawh leh makai hoih nahi hi.\nLeitung lam makai leh biakna lam makai alawhcing taktak ih om nai samkei hi. Ih gawmkha pahpah zawlai a ih lumlet kha pahpah lai hi.\nGending bel tam mahmah laisam naven hong saulua kha leh hizah tawh khol phot ni. Mimal kuamah kawk nopna hi hetlo in ngaihsutna anuamtuam ding deihna bek hi.\nNasep nabawlna khempeuh ah lawhcinna thupha Pasian in hong pia ngiat hen.\nGenkhialh a om leh ngai dam\nMung Laan Thang\nPrevious: Penang khuasung ah guahtui tamluatna hangin tuikhanggawp\nNext: Internet zangsaklo ahih manin sangnaupang khatin anu temta tawh satliam\nTedim khuasung khantoh nading nasep pawlkhat pulakna\nKawl lak Gammial Nasepna ah A Kihelnuam Ta Ding Good News\nUNHCR (CLU) leh Community Leader te Meeting neikhawm (20 Apr 2017)\nA (3) veina America gam ZBCA Khawmpi vai tangkona


url: =Ih Mutna leh Hauhna: Hih laibu in hong huhtheihna :: ZOMI DAILY\nposted on 17 December 2018 at 11:49 pm Lomkholna: Ihmut&Hauhna, News, Zomi\nNalamdang a mu dingin kithawi in. Na deihpeuhpeuh na kiangah hong paitheih nading hih laibu in honglak ding hi. Tua na deihpen sum a hiaa, mi thunei khat hih ding a hiaa, lawm (numei, pasal) a hiaa, zahtakna a hiaa, mi thupi sakna ahizongin (bangbang ut in bangbang na deih zongin) a hun a cin ciangin nanga’ hong suak ding hi.\nHih bangaa hauhna pen leitung ngeina a hihi. Hih ngeina in leitungbup ah nasep tuamtuam a sem mite leh minam tuamtuam te tungah hauhna tungsak khin hi. Tua ngeina pen na pilna (education), na neihlelam (background) leh na kaam (luck) tungah kinga lo hi.\nTua pen a kisam pha penpen na sungtawng aa thungaihsutna sungah om hi.\nNa kimlepam en lecin mi tawmno bek in a deihtaktak leh a paina (a ngimna taktak) a theihcian lam na mu ding hi. Lungsim sungah tupna (goal) omlo ahihmanin mite in a hoih leh a sia nangawn khentel thei nawnlo uh hi.\nTuabang mi na hihkhak phialleh zongh lunghimawh naikei in. Hihlaibu in nang hong kikhel sak ding hi. Na ki ngaihsutna sangin a hoihzaw tham na hihna ki phawk masa in. Sum tampi nei lecin koici zat ding cih na theihleh (Sum tam pi ka neih hangin ka zatna ding mahmah theikeng a cite pawl na hih kei leh) mitam pi te sangin a hoihzaw na hita hi.\nHih laibu a tawpdong na simsiat ma in nuntakna sungah na ngimna teltak in na thei ding hi. Na sungaa om pilna leh nangtaktak tawh na ki thuah theih zia ding na thei ding hi. Na sunglam (sunglam mi, sunglam pilna leh hatna) aa a kisel hatna leh septheihna te na mu thei ding hi.\nNa hihna mantaktak tawh na kidimtheih nading, na\nsungtawng dongah ki muanna na neih theih nading, mi dangte in zong nadeih nangah theih nadingin lungsimtakpi tawh hong huhtheih nading na thei ding hi.\nKoici bangin a nuam mahmah gualzawhna mu in leh na kampauna leh na sepna khempeuh tawh tua gualzawhna na ngah theihna ding hong lak ding hi.\nNa gualzawh nading taktak pen na sunglam (sunglam mi, sunglam pilna leh hatna) ii sep a hihi.\nHih laibu pen laisiangtho sung aa ‘mi khat in a ma lungsim ngaihsutna bangin a piang hi’ cih bulphuh hi. Ki khel hun a neilo, a mantawntung hiaa kammal tuamkhat in at ni ci leng ‘mi khat in a lungsim tawngdongah a koih thu banglian in piangkhia hi’ ki ci thei hi. Pumpi tawh a om lungsim na hikei aa lungsim tawh a kibawl pumpi a nei na hihlam ki thei masa in. Tua pen gualzawhna lampi ah kal masa pen a hihi.\nMihingte sungah ngaihsuttheihna nam nih om hi. Khatpen a pualam pilna hiaa tua pen muhna, zakna, khuttawh lawnna, a limna leh a gimnam pan in ki ngah hi. Tua pualam pilna pen nisim gamtatna sungah tulvei zavei kizangh in thupi mahmah hi. Tua pilna in nisim in hong gamtangsak- lai at, mi tawh kiho, phone mek cih te hong sem sak hi. Ni tak na ihmut ciangin tua pualam pilna ihmu hi.\nA dangkhat pen ihmu ngeilo hi. Tua pen na sung tawng aa om pilna a hihi.\nTua na sunglam (sunglam mi, sunglam pilna leh hatna) tha in hong nungta sak a hihi. Tua in na sunglam ah a kisam penpen nasep te a hi: lungtang kisaina leh huihdikna te tavuan la hi. Na simal samal te gamtatna a neu pen dong in uk aa na pumtung nate nasepna tavuan la hi. Tua te bek hilo in nang leh na gamtatna, gamtat nadingin na khensat theihna te leh na sunglam deihna te taktak thei in hong uk hi.\nW. Clement Stone in a sunglam pan in a lamdang mahmah lim khat mu (ngaihsun) kha hi. A mahleh a mah company lianpi khat a ukpa in ki mu hi. Nasepna khat i kipat theih nadingin sumlompi ki sam hi cih i thei hi. Sum lompi pen nasepna ah\nhaksatna a om ciangin hong beisak lo (hong lenkip) a hihmanin thupi hi. A hizongin hih mipa in tuabang in a mah le a mah a lungsim sungah a kimuh laitak in $100 val neilo hi. Tuin a hihleh $100,000,000 bang nei in a lian mahmah Insurance Company khat hong makaih ta hi.\nMi te lak ah hong lungdam sak, puan hoih hong silhsak, mi itna hong ngahsak, haksatna a zo, a nuamsa mahmah in hong nungtasak pen na sungtawng mi a hihi.\nHih laibu thulu in hong gensa mahbangin na ihmut kawm in na hauh theih nading honglak ding hi. Na sunglam (sunglam mi leh hatna) pilna kiangah thukhat (message) na ihmutkal in gen inla tua na genthu na sungtawngdong lut sak in. Tua thu in hunsawtpi laipek aa na sungaa om thu hoihlo te zongh hong phiatsak thei hi. (Hih bang in nasep na pen na ut hunhun in na sem thei hi. A hizongin na ihmut laitak pen hun hoih penpen a hihi.) Tua bek hilo in ihmut nuam in zongh na ihmu thei lai ding hi.\nTuabangaa sunglam (sunglam mi, sunglam pilna leh hatna) tawh kizop dan pen ol mahmah hi. Mi pawlkhat te in ni tawmno sungin sunglam pilna ii manphatna mukhia pah uh hi. Nitak khat bekbek in kilamdanna a mu zongh om hi. Na deih na ngah theihna dingin sawlding khat na neihlam na mu ding hi. Na ihmut kal in na sunglam ah bangthu gen ding na hi hiam? A masapen in hih laibu sungaa hong cih dan na sin masa in. Tua te in vangliatna leh a lamdang in na a septheihna ka theih sa a hihi.\nAhizongin a sawtlo in na utbangbang na gending hi. Lungsim sungaa lim (pictures) in na hawlnop penpen mawtaw na neih theih na ding, hoih na sak inn sungah na ten theih na ding, thupi na sak kipawlna te ah na kizop theih nadingin hong panpih thei hi. Na zat ding sum a kicingtakin hong piaktheih ban ah na lungdam nadingin na utbangbang in hong zangsak thei ding hi.\nNa pualam kikhelna na sungtawngdong hong tun phot ding kisam hi. Na omom na mun pan in a kikhel dingin ki ngaihsun ta in. Lungsim damlohna, uplahna, ki gualleh sakna te hemkhia in. A hoihlam aa muhna, ki muanna, sepngamna leh septheihna\nlamdangte nanga’ hong hita ding hi. Na gualzawh nading lampi tang in zai (straight and wide) mahmah ding hi. (aban zoplaiding) Ih Mutna leh Hauhna\nPrevious: Malaysia ah pasalno kum 13 aphapan khatin asanggamnu gaisak in tanei\nNext: Job: Zia-etna a thuakna leh Pasian’ muanhuaina ~ Rev. Zam Khat Kham


url: =Global Buanli Family: Tulaai Leitung Thuthang tuamtuam updates October 11, 2013\nTulaai Leitung Thuthang tuamtuam updates October 11, 2013\n· Kawlgambup kilemna suaikaihna dingtawh kisai in October 28-30 nidong Mualtung mi thautawi kumpi tawh kilemna alasa kipawlna 11 pan makaaite leh KIO Kachin te KIO te phualpi Laiza khuapi ah kimukhawmding hi ci in Mitkyina khuapi a phualsaat PCG kilemna vaaihawmpawl makaai U San Aung in 10/11/13 ni in genkhia hi. Tuaban ah hihbang a mualtungmi thautawi teng leh KIO te kimuhkhopnading peen KIO ten kawlkumpi tung ah angetthu uh khat hi a kumpiphalna angah uh cih genbeh hi.\n· 2014 Kawlgambup milip kisimna ah O minam thautawi kipawlna ahi UWSA te huangsung ah zong milip kisimding in thukimna kineita hi ci in UWSA makaai nihna U Sai Samm in 10/11/13 ni in genkhia hi. HI UWSA te huangsung ah minam 16 teengkhawm ci hi. Kawlgam bup milip kisimna peen 2014 March 30 pan April 10 sung in akizo ding in kisimding a hihi.\n· Kawlgam Pago Division Tawng Ngu khua sung a om ChanMih Hotel sung ah 10/10/13 zan nai 8 leh minutes 50 pawl in bomb khat puakkham a numei khat leh Pasal khat si in numeikhat liam ci in Tawng Ngu palikte in 10/11/13 ni in genkhia uhhi.\n· 2013 Kum Nobel Peace Prize piakding in Leitungbup a Chemical Weapon kici Mitampi sihtheihna gaalvan te abeitheih nading a avaaihawm pawl Netherland gam bulphuh OPCW te kikhensat hi ci in Nobel Minphatna miteelkhia pawl in 10/11/13 ni in taangkokhia uhhi. OPCW peen 1997 kumpan kiphuankhia hi a naseemmi 500 pha in leitung 86 ah nasepna 5,000 vaal neikhin zo baan ah tulian in Syria gam ah na asepsaan laaitak uh zong ahihi. Pakisatan gammi numeino Malala Yousafzai akilam en mahmah hiven OPCW in ngah hiau hi.\n· China President lui Hu CIn Tawng in Tibet minamte 1988-1992 kikaal sung in kilawmlo pi in simmawh in lomthah hi ci in Spain gammi asuaksa Tibet minam te in Spain thukhen zumpi ah khia uh a Spain thukhen zumte in athu sitsakding in 10/11/13 ni in thukim ta uhhi.\n· India gam nisuahna lam a om ahi Orissa leh Andhra Pradesh states sungteng atha haatkhia mahmah huihpi leh tuihual in 10/12/13 nikaai lam ah nawkgawpding hi ci in khuahun siam mipilte in genkhia uh a hihman in mipi 200,000 muanhuaina mun ah kituah hi ci in India kumpi te in taankokhia uhhi. 1999 kum in huihpi le tuihual in Orissa state sung nawkngei khin a mi 10,000 si uhhi.\n· Guyana gamte huangsung tuipi tung ah sathau zong a vaakkhawikhawi USA Texas-based company Anadarko te neihsa Tembaw khat Venezuela Navy te Guyana gam tuipi sung ah luut sim in man uh hi ci in Guyana kumpi te in 10/11/13 ni in taankokhia uhhi.\nPosted by Thang Khawm Pauzomi at 12:22 PM


url: =Tong Luansiam Lia Zozam – 4 ~ Hau Za Cin :: ZOMI DAILY\nposted on 20 August 2011 at 10:00 am Lomkholna: Article, Hauzacin\nTong Luansiam Lia Zozam – 4\nKhuado sung khempeuh lah innkuan vai pian ahih manin Lia Zozam te zong a pute inn ah nopci takin Khuado Pawi zang uh a, lasa in Khuangpi, Khuangneu, Zampi leh Sialki tawh nuam a sa mahmah uh hi. Tua mah bangin Kambawi, Lianbawi leh Khualbawi te lawmta zong amau zatna mun lam ciat ah a gualnuam uh a, ahi zongin a lungsim vuah mikhual nungak tongdam luansiam Lia Zozam a mangngilh thei kei uh hi. Khuado annekte kizo mengmeng henla Zozam te inn lamah lengla thei mengmeng le uh a utta uh hi.\nLia Zozam lah a pu leh pi tawh, a nu tawh a Khuado kipawlpih teng uh tawh kua dang zong phawk manlo in a nuamsa uh hi. Ahi zongin tangthu zaknop mah bangin Khuado zong a tawpna hong tung taktakta a, ut in utta kei le uh a pawi uh a bei ding hita hi. Lungzuang in la khawng kipaih in khat leh khat kingawngkawi in tual ah hong lamkhia duaiduai uh a, kumdang khempeuh sangin a lawpzaw uh hi. Khuado voksa lah thau, gil mul vang lianga a nek khit dikdek uh ciang a zubelte uh zong hong bei hiaihiai in, zu zong hong peeng deuhdeuh a, it taleh it zolo, ngai taleh ngai zolo in Khuado hun nuam in mual hong khupsanta hi.\nA zing nitak ciang Lia Zozam leh a nu zong a pute khua ah Khuado pawi siim a ciah uh hunta a, a thai cianga ciah dingin a kithawi pianpianta uh hi. A seng uh Khuado sa leh buh leh bal tawh kidim phitphet a, numei puakzawh pak ding ahi kei hi. Puazo kei le uh a kha ding mi kisam dinga, kua in Lia Zozam leh a nu amau khua ah kha ding hiam cih a kingaihsun nai kei hi. A pute leh khuado innteek ahih manun khualzin pah ding haksa a, inn kim leh inn sung khawng puah, hihsiang kisam ahih man hi.\nA nitak ciang Lianbawi leh Kambawi leh Khualbawi hong hawh kik uh a, ak masa khuan tan kikhen theilo in a holim uh hi.\n“Lia Zozam, noh tawh kikup kum hileh ut taktak hiveng, tu kum Khuado noh tawh ka zat khop loh mahmah pammaihsa ing…”\n“U Lianbawi, kei sanga zatpih kician zaw nei peuhmah ni ciai… ei khawng tomvei hong zinpak hilel hang…”\n“Tua bel hiven (nong zinpak uh), ahi zongin tomkal kikhawlh zong aam hang e”\n“Kei aive, noh tawh ka om ciang kuamah dang ngaihsun keng e”\n“Khua lama te bel na zuang keeilo dia, mate”\n“Khua lamah a zuang ding omlo e”\n“Takpi maw? Um ngam sam khang ei…”\n“Um aw, ka ute nungak 5 inn ah om hiven…”\n“Amaua a tuam, nanga a tuam hiven… hilo hia?’\n“Ha ha ha….. kamsiam lua uhteh..”\n“Nang aive kamsiam zaw…. hong dawng zolo hizaw ung ei Zozam; ngaihno lah kong cih ding uh hong phal kei ve cin… hong ci nuam tak hive ung maw”\n“Ngaihno na cih ding uh tam lua sam in ciai… nong kamsiam khawng uh a takpi na sa kha leng”\n“Nang ciah ding hita a, lai khak bang hong gelh hile ung zong hong thuk man nawnlo ding maw?”\n“Laikhak gelh siam beek hilengh hong thuk nuam mah si ing e… laikhak lah ngah lo a, bangci hong thuk ding ka hia”\n“Na ngahsa te lah a kilawm ciang bek in thuk lel cia… kua in na kamsiam hikei ci thei ding”\n“Kei, tak sinthu ka leel hang taka naubang sang ding tanggual sel’ den ing e, a lamdang hi kei”\n“Tong luansiam Lia Zozam hi mai ve cia duang zen Lia Zozam aw.”\n“Takpi maw u Lianbawi?”\n“Hi ei, honuam i khawlkhawm zonga taka sinthu kilel lo ding ei aw…”\n“Taka sinthu ka lel zongin hemlam sinthu tuibang hong luan palbang ken nang la’ng e, lia lungmawl in”\n“Na tongluan siam damtui hileh lungzuan nawnlohna damtui bang dawn nuam ing e”\n“Lia lungmawl ka hi zonga, taka naubang ka san ding vangngaih sinthu cikciang ka mu diam maw”\n“Khaih, lawm Kambawi, Lia Zozam kamsiam tawh ei gel ak masa khuan in hong phawng kha vak e, nuam lua nuamlua i cihcih sungin Aksi siguk nangawn vanlai na peel khinta vak, ciah lam i manawh phot diam? Tongdam leel siam Lia Zozam nel zun ah ei gel gam thang bang awk, lambang pel mawh hang e”\n“Himah ei… nuam mahmah tase leh zal mang lam beek ah holung kum lai leng maw…na mangpha in maw honuam paalhoih Zozam no aw…”\n“Hipah ding maw, zan sawt hilo maw, tu lai ve vua… a nuam dih ve”\n“Nuam ciin tutu le ung… giak kha mawk ni ung….”\n“Mangphaw hoihnono, aksi nelkai, zozam nelkai na mam vua leh maw”\n“Zozam taktak pen na man nuam si ung e… haaaaa”\n“Tua zong kingah lua hi… a tak na deihloh uh hang na zalmang beek vuah hong man vua leh…”\n“Nong zui mai dia Zozam… zan sawtta, ko bek ciah ding ut kei ung”\n“Hong zuih sawm leng zong ut taktak kei nucia…”\n“Huiha, koh bel na kamsiam hong dem zolo hi mai ung ei…. ka taktak ka gen uh zong na kamsiam tawh a kilehkik ding hi ung ei…. mangpha taktak… aw… aw”\n“Awle, mangpha hoihtak aw”\nHuankhang tung pan cih ciang huandai gei ah zun a thak uh leh a pam vua akgil sung pan Akluipi in a kha zap duahduah in hong kiki ngikngik a, ak masa akhuang hileltak hi. Luineu zah phial a Lianbawi, Kambawi leh Khualbawi zunthak a luansuk duahduah khit ciang amau zong amau inn lam ciat ah khuavak siang mateng mengme pak dingin a kikhenta uh hi. Lianbawi in amau innkatau pan a gal et hangin Lia Zozam te inn sungah meikhuat vak khatzong a mu nawn kei a, Zozam zong a pi zingthawh mateng ihmu dingin a zal dimdiamta hi, cihna hi.\nPrevious: Tong Luansiam Lia Zozam – 3 ~ Hau Za Cin\nNext: Tong Luansiam Lia Zozam – 5 ~ Hau Za Cin


url: =Hello…. Lamka – 5 : Saipi Paiin Pai Ni ~ Hau Za Cin :: ZOMI DAILY\nposted on 16 May 2015 at 10:00 am Lomkholna: Article, Hauzacin\nHello… Lamka – 5 : Saipi Paiin Pai Ni\nMarching on… Zomi in mainawt zel ding hi. Zomi in a mailam khuatzel ding hi. Minam khempeuh in amau mailam khuat a, Zomi zong a mailam khuat in pai zel ding, Saipi paiin pai zel ding hi. Ling a om leh hahsiang dinga, suang a om leh khukmang dinga, gam a buut leh vatmai phot zel ding hi. Khawl thei hilo a, tawlnga man zong hilo in a matut a tut mateng tangtak, hangsantak, pilvang takin a pai zel ding ahi hi. A tupna a tun zawh ciangin zong a mite phattuamna dingin a sep ding bei ngeilo ding ahih manin a sangzaw na ah kilamto zel dingin a mainawt den kul lai ding hi. Tua ahih manin Zomi aw, paipai in, paipai lel in. Na kiim na kiangah thupiang a om hang nang bel a tawlnga man, a mitsuan man, a khuadak man hikei teh, na mazap gam nuampi na tun mateng na mi na sate in hong ngak a, na mi na sate in nang hoihna pakzu dawn nuam in na liimbel ah tutkhawl nuam uh hi. Tua ahih manin Zomi aw marching on…\nCinghpi (rhinoceros) pen a mailam bek nawka kalsuan hi ci uh hi. A nungah a ta in zui taleh a mai a singluang om zong a kanzawh kei leh a ki tawh pik in a nunga a tano om denglum pahpah hi kici hi. Singluang nuai ah lut ding a lem kei a, singluangpi lah a kan zawh kei leh a ki tawh pik in lumlet a a nunga tano in thuakkha den hi, kici hi. A phul zawh mahmah kei a, a pik zawh mahmah kei leh bek kikhin pan hi cih sabeng mite gen za ngei ing. Zomi te pen sabeng, gamvaka gamsungah nek ding sa, singgah, anteh, singzik cih bang a uk ngiatte hi hanga, zong i tenna gam tawh kituak mawhlo hi. Ahi zongin Zomi bel Cinghpi banga nunglam khuallo a mailam bek a en, mailam bek a nawk hilo hi. A kim a kianga khuala gamtang, a tatna ding ‘kuam kua’ khuala gamta hialhial Sakhi bang hi a, lauh neilo, kihtak neilo a ama pai-a pai ngiatngiat Saipi tawh a kibang ahizaw hi.\nSaipi in a nek ding gamgua a muh hangin tua gamgua bek tawh nitum lo in a maban zom in, a lawm a gual huai a, a hon lak ah taa in amah bek in gamnuam leh mun nuam ah tualbuallo a, a hon paina ah pai in, a hon makaihna ah zui in kiton diamdiam uh hi. A piancil in saino bawngla cia a phak hangin a ngek mahmah hi a, a pi in khoi in damdam in dingto sak a, a lampai theihna dingin a mawl tawh len in, a mawl tawh kai in pattah hi. A siam ciangin pai a, a nu nung bel zuizo taktak pah lo hi. Ahi zongin a pi, Saipi in taisanlo, nawhpaipih selo in tonpih a, kizuihpih in saino a ne thei sahang, humpi, vompi lak pan cingin, ngia leh sane ganhing lak pan humbit hi. Saino saipi a suah dongin a nu in taisanlo in pattah a, a pum leh a lungsim huai in kem a, a khangcingsak hi. Saipi a upat ciang, a khangcing ciangin a sih hun hong naih ciang a sihna phual uh zuanin tua ah amah a itte khempeuh in ompih, tutpih in tuili gei, ciktui gei, a munnuam khat ah bualpih uh a, a nuntakna in a cin nawnloh ciang a paisan a tano leh a lawm leh gual in ni bangzah hiam tutpih in khitui luangin sigal uh hi. Saipi nangawn in tua zahta ki itna leh kikhualna nei uh hi.\nZomi zong tua bang ding ahi hi.\nZomi pen a Zolia leh Zotaang te bek in a zuun ding hitheilo a, Zomi upa, makai, khangham, thuthei, pilna nei leh a siamte in a makaih ding ahi hi. A khangdawng mahmah mihing khat, minam khat pen a khangcingsa, a khuamusa, a mitkeuhsa khat in a makaih kei leh a khuamuhna lian hathat theilo ding hi. Zomi khempeuh khantohna ding pen Zomi a khual, nu leh pa leh khangham uliante khut ah a om ahi hi. Thuthei khat in a khantohna dingin a sep kul cihna hi. Saipi in a no a taisan loh bangin Zomi in zong a minam a pattah, a huai, a kep, a khangcingsak ding hi a, a taisanloh ding ahi hi. Saipi nangawn in tua bang ngaihsun thei ahih leh Saipi a kem dinga piangsakpa in nang leh kei hong bawl pen Saipi sangin ngaihsutna kicingzaw tawh semkhia lo ding ihi hiam? Saipi mai ah Zomi a tai valval ding ahi hi.\nSaipi pen gamsa lak ah leitunga pai lak pan a gol pen, a lianpen hi a, amah zah in a lian omlo hi. Zomi pen a lianpen, a gol pen hi a ci ihi kei a, ahi zongin lungsim ah saipi cia kinei veve hi. Lungsim pen a golzawzaw in leitung makaih hi a, leitung a uk ahi hi. Mite itna a nei, mite khualna a nei, mite hamphatna ding leh khantoh nading a khualte in leitungah thuneihna a tang ding ahi hi. Zomi in zong a mite a khuala, a mite a it a, a mite a pattah leh a mite in leitungah kuamah englo in kuamah phaklah neilo ding ahi hi. A khual kei a, amah bek a kikhual leh bel a itlo, a ngailo leh a khualkiklo zong a om thei ding hi. Zomi in limtak ngaihsun in amah bek a ki it ding hilo a, a kim a kianga omte tawh kikhawl thei in, ahi zongin lungsim lianzaw tawh a makaih ding ahi hi. Lungsim saipi cia nei in lungsim saipi cia a nuntakpih ding ahi hi.\n3rd World Zomi Convention hong nai mahmahta hi. Pu Tun Kho Pum Baite tawh kisai laibu zong kibawl cih kiza hi. Khangnote lungsim ah minam itna a piansak leh tua laibu manpha ding hi. Tua ahih kei a ‘sim nuam mahmah ei, thupi mahmah ei’ cih ciang ahih leh bel a kikoihna Library leh laibusaalte etlawm sak bek lel ding hi. Zomi te’n a paisa thute phawk kawm, ahih hang a phattuam nawnlote zong kitheihmawhbawl a mailam ading kal i suan kul peuhmah hi. Hangsan taka mainawt ding a kul lua hita hi. Minam kician ihihna i tel mahmah khit ciang tua minam min tawh kalsuan ziahziah ding ahi hi. Zomi ihih i kitel mahmahta a, lungdamhuai hi. Nunglam ena dinkhawl man ihi kei a, lamgei a singkung lim ah tawldam kawma tutkhawl man ihi kei hi. Zogam nuam Zogam hoihna en in a dingding mante ihi kei a, Zogam hoihna a paallunsak semsem dinga sep ziahziah hun ahi hi. Zogam a hoihzaw sem dinga zem dingte ihi a, Zogam hoihna a tul theilo dinga puah leh zuun ding nang leh kei ihi hi.\nPilna zong theite in pilna zong hen. Gam leh lei a puah theite in puah hen. Sum leh pai a zong theite in Zogam puahna ding zong hen. Zogam ah singkung lopa a kilawm mahmah in a niim dildial theihna dingin singkung lopa, paak namcih suan in hah in kem ni. A paisa ah sum leh pai deihzah kineilo thei hi. Zomi te zong sum leh pai zon dan University ah sinin, College ah sin in milian milal tawh kikhawl in sum leh pai nei sumhaute tawh zong kikhawlta hi hang. Ulian, zalian, milian zong neita hihang. Zong neito zel lai ding hi hang. Tuate a manpha tak in zang ding hi hang. Zogam leh Zomi zuunna in zang ding hi hang. Hun leh tha a kisap leh zong midang in hong pia masa lo kha ding hi. Zogam zunna dingin Zomi mah kisam ding hi.\nI tunna ciangciang panin mainawt ni. I phaklah ding omlo a, i makhelh lah ding omlo hi. A sak a khangah diang khengkhang lehang leitung minam khangtosate gamtat dan, gampuah dan, gam zuun dan en zong i mu dinga, amau tung pan i sin theih ding tampi om ding hi. Nang mun ah nang, kei mun ah kei, i omna ciat pan i gam, i minam mailam lungsim ah koih in, khangtosak in, khangsawn piangsawnte adingin a kilawm Zogam nuam suaksak in, a etlawm Zogam mual leh kuam suaksak in, a zahtakhuai Zomi hisak lehang nang leh kei hong bawlpa in zong hong awi dinga thupha namcin tawh Zogam mual leh guam hong phungvuh in Zomi te lungsim leh ngaihsutna, a tha a zung leh a nuntakna uh van leh lei a bawlpa mah a minthanna dingin diangkhia in kuankhia semsem ding hi.\nZomi aw, Saipi pai in pai zel in.\nZomi is marching on…\nPrevious: Dimno’ Nu laikhak – 12\nNext: ZAM Thupuak :: 17 May 2015\nInnbuk mual Falam in lanuam ~ Dr. Dongno\nDimtui Vangkhua Tualnuam\nMalaysia NSE Highway tungah mawtaw 3 kiphukha in, mawtawkhat meikuanggawp


url: =Covid-19 leh Babel tausang ~ T. Sawm Lian :: ZOMI DAILY\nCovid-19 leh Babel tausang ~ T. Sawm Lian\nposted on 26 March 2020 at 10:56 am Lomkholna: Article, Biakna, Sawmlian\nLeitung bup a cidamna lam tawh kisai a kipawlna lianpen World Health Organization (WHO) in pulpinatna lauhuai, pandemic ci-a a pulak, kum 2019 kum bei kuan pana leitungbup a lingsak Conora Virus Disease (COVID-19) tawh kisai ngaihsutna tuamtuam tampi omte lak panin, Babel tausang kilamna tawh genkhawm leng i ci hi.\nPiancilna 11 sungah tuiciin a tunkhit ciang Noah suan leh khakte hong pungin, tuate in kampau khat neiin, nisuahna lam Shinar ah a omkhopna uh, tua munah van a baan ding khuapi khat lam a sawmna uh leh a kipatna uh kimu hi.\nMihingte kithutuak mahmah uh a, zong thahat uh hi. Na lianpi sem thei dingin pilna siamna zong nei uh hi. Kithutuakin, pau nam khat bek a zatna uh hangin nasep zong baih mahmah hi ding hi; tua pen Topa in in zong thei cian mahmah hi (n. 6). Ahi zongin, tua bang nasepna, kalsuanna pen Topa in pakta het loin, a pau uh kitukalhsakin, tua mun panin thehthangin, leitung mun tuamtuam ah kikhenzak uh hi.\nPasian deih dan hi loin, mihing pilna siamna leh thahatna tawh khuapi, van a ban ding lam a sawmna uh pen lawhsam uh hi. Kithutuak deihnapi, amah langpanna ding a kithutuak a deih lo Pasian hi. Pilna siamna mihingte pia napi, amah i langpanna ding, amah sanga i liatsak, i thupisak ding a deih lo Pasian hi.\nTuhun ‘global village’ ci a, leitungbup pen khuaneu khat banga kingaihsutna, mihingte pilna siamna sangpi tak nei a, sep theihloh nei lo phial a kingaihsutna hun, Pasian deihna bang a nuntak ding sangin a puatham peuh a kiliatsak zawk hunah, bang hangin hici zahin pulnatna hong thang mawk hiam? cih ngaihsuthuai hi.\nTuhun mite in i pilna, siamna, hauhna suangin, i lungsim leh i nisim nuntakah ‘Babel tausang’ lam sawmsawm hang a, tuate bangmah lo a suahna ding, leitungbup kithutuak a Pasian zahtak lohna, neih kibang kiteenna, politics, economic lam a kitaitehna leh leitung vai nate buaipih lua hang a, tua lamah kithutuak lua, Pasian bang zong phawk man lo phialphial i hih manin, gam khat leh khat, state khat leh khat, khua khat leh khat sem khawm lo, tonkhawm lo, kalsuankhawm lo phot dingin ei mun ciatah hong khumcipna a hi kha diam?\nSing, suang, leiseek tawh ‘babel tausang’ lam kei kha mah ni. Pasian i ngaihsaklohna, i thupisimlohna, Pasian kisam i kisaklohna, mihing lam pankhop kithupi i sak luatna khempeuh vatmai dingin, babel tausang a lam mite a thehthang mah bangin, tuhun a mite ei om munah hong khumcip ahi kha diam?\nHih COVID-19 hang a linglawngna leh haksatna pen bei pah thei, beipah lo thei hi. Ahi zongin hih natna hanga i haksatnate, i tuak thute ngaihsunsun lehang, hih pen tuhun a Pasian in a hoih lama hong sinsakna zong hi kha ding hi. Leitung ah hauhna, pilna-siamna leh mihing lamah kingakna taak om lo ahihna, innkuan manphatna theih thakna, a manpha mahmah haksatna, Pasian tawh kinai zawk semna suak thei hi.\nNidangin Babel tausang hangin Pasian in mihingte pau kitukalhsakin thehthang a, tuhun ciangin Covid-19 hangin gam, khawk (state), khua khenzakin ki-om hi. Topa in bang sinsak nop hong nei hiam, cih ngaihsun kawmin hih haksatna mimal, innkuan, pawlpi adingin thupha suaksak sawm ni. ~ T. Sawm Lian\nPrevious: Dong tuah hun ciang ~ Rev. Thang Van Lian\nNext: Thupha haksatna ~ T. Sawm Lian\nJesu Christ suangpi tui-nak nei\nNgaihsun phapha ni… tha kipiak dan ~ Pau Khat Suan


url: =Lungkim theihna (Contentment) ~ Peter Mangpu :: ZOMI DAILY\nLungkim theihna (Contentment) ~ Peter Mangpu\nposted on 11 September 2016 at 11:17 am Lomkholna: Article\n“Topa sungah lungkim in, amah in na lungsim deihna nang hong pia ding hi.”(Late 37:4)\n“Cihmawhna leh cihtheihna a sinsa ka hi hi. Tua ahih manin ka hau aka zawng zongin, ka vah a ka kial zongin, koi mun koi mun hita lehah alungkimthei dingin a kisinsa ka hi hi.”\nZYA hong kipankhiasak, kum sawm sung hong ompih in, mailam khangtampitak hong ompih paisuak lai ding a nungta ih biak Pasian min phat masahang. 2005 kum January 17 ni-in Zomi khangno 20 val in annek khopna leh holimna tungtawngin ZYA hong kipankhia a, tuin kum sawm hong cing ta hi. LST gen mah bangin a kipat lam thu neu khat tawh kipan ahih hangin a tawpna lam ah hong thupi semsem. “Na khatpeuh a kipatnasangin a tawpna hoihzaw …”(Thuhilh-sia 7:8a) a cih mah bangin, bangci danin kipankhia cih sangin bangci danin tawp cih thupi zaw hi. ZYA kum sawm dong a kalsuan theihna pen thu baih hi peuhmah lo hi. Hihkum sawm sungin buaina leh hamsatna tampi tak kikantan to hi.\nZYA kum sawm sung ih lawhcinna a hang tampite lakah kapawk khat pen “Lungkim theihna’ ahi hi. Lungkimloh theih nading thu tampi tak mah om-a, a tawpna ah lungkim theih nading mah kisin/hanciam tek in hi ciang a kitung to ahi hi. Kipawlkhawm a nasepna ah khatlekhat kitelsiamin, lungkim theihna in gualzawhna leh matut zawhna bulpi khat ahi hi. Ni dang in lungkimtheihna cih ngaihsutin ka nei kha ngei khol kei hi, ahi zong Tuailai Khawmpi, Tedim ah nitak khat a thugenna in ka lungtang hong sukha mahmah hi. “Ka angtan mahmahna khat pen ka khangno lai in ah, Zomi khangno kipawlna kician kineizo nailo (ahun cing nailo ci ding hiam), tuhun ciangin, a diakdiakin kipan khin ta, kizom toto cih ka muh ciangin ka lungdam lua in tha ngah lua ing. Deihloh pen in Topa’n Ama kiang zuan dingin hong sap baih phial leh zong Zomi leh Zogam adingin ka lungmuang ta hi.\nAgengen bek hi nawn loin kipankhin, kalsuan khin ta kamuh ciangin tha ngah lua ing. Ka lungkim mahmah hi.” Dr. Chin Do Kham neihlelam, sumlepaai, za neihna leh minthana ah lungkimna taktak kimu zo lo hi. Sawltak Paul in zong a nuntakna ah a tel zawhloh thu tampi na om a, ahi zong, lungkim theih ding na kisin hi. “Cihmawhna leh cihtheihna a sinsa ka hi hi. Tua ahih manin ka hau a ka zawng zongin, ka vah a ka kial zongin, koimun koimun hita lehah a lungkim thei dingin a kisinsa ka hi hi” (Phil. 4:11-12). Tua mah bangin eite zong thu khat pepeuh ah phunphun loin lungkim theih dingin hanciam in, kisin ding kisam pha mahmah hi.\nZomi sungah kipawlna tuamtuam hong susia leh hong khenkham thu khatin lungkimlohna hi gige hi. Gentehna in, meeting kinei in khatlekhat deihdan kibang lo, lametna bang a piang lo, a tawpna ah lungkimlo, nuak in kipawlna nawngkaisak cih pian kitam muh mahmah hi. LST in na galte na it in, ci napi-in en ih sanggam, ih nasep khoppihte nangawn it zo lo thei hi hang. Sia khat in na galte na it in, cih pen leitung cilesa tawh hamsa mahmah hi. A tawpna ah ih it zawh mahmah keileh zong ih bawlsiat loh ding thupi hi, a cih phawkhuai ka sa mahmah hi.\nLungkimtheihna omkeileh kilemna leh kipawlkhopna lawhcing thei loding hi. Pasian leh midangte tawh kizopna ah zong lungkimtheihna mah kisam hi. Leitungah a lungkimtheilote mah mihamsia pente ahi hi. Lungkimtheihna ih ngah theih nadingin hih thu thum tawh ih hial bawl nuam hi. Dr. Sira Kham (Dr. Do Kham’ zi) in, “U Kham’ hong nutsiat in mite in bangci danin a phawk uh hiam cih thei nuam in Facebook ka et leh khangno khat in RIP pen hi bang danin gelh hi.\nRIP (Return, If Possible) Sia Kham aw, ahih theih a leh hong kilehkik in, ci-in a gelh ka muh teh ka phawk thu thum om hi. Zomite aw Sia Do Kham hong ciahkik ding na ut taktak uh leh hih thuthum teng pen U Kham in a deih mahmah thu hi, ci-in hong vaikhak hi.\n2) Mawh kimawisakna leh\nHih thu thumteng Zomite sungah ih zuih a ih zatsiam leh ih Pawlpi, kipawlna tuamtuamte ah Pasian in zong nuamsa in Zomi min tawh kipawlkhopna khempeuh lawhcingin gualzawhna ih ngah ding hi. A lungkimtheih dingin Topa’n thupha hong pia ta hen. “Topa’n sungah lungkim in …”\nKhual Lam Mang @ Peter Mangpu\nPrevious: Bangladesh Factory meikang hangin mi 23 si, 70 val liam ~ ZD\nNext: Ih neknek vaimim ah zatui hoih mahmah nam tampi kihel\nGamdang omte leh innlam omte kizopna tawh kisai


url: =Zosuan Tuailai Khawmpi akhatveina ii agah bangteng om? :: ZOMI DAILY\nposted on 8 March 2015 at 8:48 am Lomkholna: Hangkhanlian, News, Zomi\nZosuan Tuailai Khawmpi….\nZTK akhatveina ii agah bangteng nektheih in om?\nZTK anihveina ah bangteng kituh,kisuan ding?\nby: David Kim (Hatlangh) gdlamkim@gmail.com\niPad pan aa gelhpak ahihna tawh kizui in, “ZTK bang phat tuamna om?” cih pen kheldotna tawh kibang sam naven, athei nuam takpi khatpeuh zong omthei takpi ding cihna tawh:\nMinam vai nasepna ah,\nTu’n tuh, tu’n suan, tu’n ne nuampah cihbel, neu lai vaimim gau em, a min masa, ne masa tawh kibang leh, Kawlte’n kamciin khat aa aneih, “A mei min, a mei ne, a lu min alu ne” cihtawh akibang pian ahihi. Namtom vai, piicin lohna a kilang ahihi.\n1. ZTK-2013 pan mipi in Zomi kicih ding kilunggulh ahihna (followed by 2014 Census), leh,\n2. CNFte i gam ah kideih hetlo ahihna kilang khia hi.\n3. ZTK-2013, Tedim aa kimu, kithuah, kikhawl khangno teng mah 2014 Census ciang lungsim kitheisa hipah in kalsuanna nuam mahmah hi.\n4. Zomi milip in ii theikha hiam?\n(a). Zogam, Zolei, pupa’ gam, pupa’ neihsa cihbang a na om lo ahihna ZTK-2013 aa ong kah khangno khempeuh in athei ahihi. Tuabang thu a omlam tu aa thudong pa’n na theikha, na zangei kha hiam? Simmawhna hilo in kong um khol keihi.\nBanghanghiam cih leh,\n(b). khangthak sung genloh i minam sung ah hihvai kin in kineilo, ki uuklo, kiveilo, ki awlmawhlo hilaihi.\n(c). Ukpi hun lai aa zang leh kham gamgii khenna, ‘suangcian’ kiphuhna munte gamlim sung beek ah na mukha ngei hiam?\n(d). Tuni tuhun aa avui atang tawh Kawlgam sung kisual nilohna ii abulpi in hih leitang tung aa thuneihna kituh ahihlam i phawkkha hiam?\n(e) Pawlkhawm gam, Kawlgam sung aa inntek minam khat hihna tawh piakciang bek aa ngahding ahilo, pianpih hamphatna bangteng nei cih nang leh nang in na theikha hiam?\nNa theih kei leh, na zaakngei kei leh ZTK-2013 kahkha te nadong in. Athei khin khinkhian na hihleh, athei nailo, gengen ding akul tampi a omlam naphawk kha hiam? Tuahang aa sum leh paai, tha leh ngal bei liang aa ZTK kihanciam ahihi.\nTuapen tu leh tu aa nekpak ding ngetna dungzui aa ii kipiakpak ahihi.\nZTK-2015 ah kimuh sawm hamtang dihni.\nHiteng mah i genkikkik ahizongin kizelzo nailo hi.\nHibang dotna hangin kalungdam, ka omnuamtuam hi.\nPrevious: Aksa meh ciang theih ding\nNext: Makai leh Ulian ~ Hau Za Cin


url: =Varification Code : * 1aagn\nHygiene Rating Audit - URS Em-panel with FSSAI for conduting Hygiene Rating Audits in aizawl for public-administration\nLucknow Metro Rail Corporation is now IMS Certified for Operation and Maintenance in aizawl for public-administration\nISO 22301 - Business Continuity Management in Aizawl for Public Administration\nISO 22301 Certification Services in Aizawl for Public Administration\nISO 22301 Certification in Aizawl is issued by URS. The ISO 22301 is applicable to all type of Organizations such as ISO 22301 for Hospital & Health Care in Aizawl, ISO 22301 for Trading in Aizawl, ISO 22301 for Manufacturing in Aizawl, ISO 22301 for Service Companies in Aizawl, ISO 22301 for Software Companies in Aizawl, ISO 22301 for Medical Devices in Aizawl, ISO 22301 Construction in Aizawl can implement the ISO system as per ISO 22301 and URS awards the ISO 22301 Certification in Aizawl in for Public Administration business.\nA tool of Sustainable Business- Zero Defect - Zero Effect in aizawl for public-administration\nISO 20000 STANDARD FOR IT SERVICE MANAGEMENT - ITES ASSESSMENT BY URS in aizawl for public-administration


url: =Khuai-mei-vak li kigualin inn sung khatah kivak khawm hi. Tua Khuai-mei kivakte in thu gen thei ciat uh hi. - TUNGZANG NEWS\nKhat in thu hong gen masa-a, "kei pen Neihlelam huahna ka hi hi, mikim kei hong deih uh a, ka omna mun ding hong zong tawntunguh hi. Ken zong mite kisapnate ka huh thei zel hi. Pawl khat in ahih leh kei pen a thupi masa hikei teh hong cih ponguh hangin, mikim phial in hong deih mahmah khat ka hi hi." ci-in a gen khit teh thakhatin huih hong nung vat a hih manin tua khuai-mei-vak hong mit hi.\nKhuai-mei-vak dang khat hong pau leuleu-a, "kei ka min It-na hi. Khat veivei hong kimangngilh theih zel hangin, kei ka om lohna munte ah hong kilunggulh thei mahmah hi. Bangbang ahizongin ken mihingte khat le khat a kilemna ding, a kipum khatna dinguh a piang sak den ka hi hi" ci-in hong kipulak khitteh, Huih hong nung vat zel a hih manin hong mit hi.\nKhuai-mei-vak dang khat hong pau zel a, "kei ka hih leh Kilemna ka hi hi. Na khempeuh a hoih thei pen dingin a kemcing tawngtung ka hi hi. Kei vangin mihingte ki-itin nungta khawm liallial thei uh hi. Kei bel mikim kisap den khat hing veng ee" acih khitphetin, Huih hong nung zel a hih manin hong mit hi.\nTua laitakin, Inn sungah tangvalno khat hong lut a, khuai-mei mit thum teng a muh ciangin dahin hong kap hi. A cihna ding dang thei tuan lo-in, a mah kia phun kawmkawmin "bang cih peuhmah ding ka hia leh?" a cih lai tak, khuai-mei-vak khat a om lai pen hong pau-in tangvalpa hong hopih hi.\n"Tangvalpa aw! bangmah lung himawh peuhmah kei in! hih a mitsa khuai-mei teng kei mah in, a tangkik dingin kong vak sak thei hi. Kei ka minLam-etna kici hi. Lem-etna na lungsim takpi tawh nong neih nak a leh, Neihlelam hauhna, It-na, Kilemna avekpi in hong piakik thei kha ding ka hi ve!" ci-in hopih hi.


url: =How Big Are You? ~ Dimno’ Pa :: ZOMI DAILY\nposted on 10 February 2017 at 7:15 am Lomkholna: Article, Paukhankap\nScientists te kanna tungtawn in bumble bee (bumble khuai) te pen van ah alengto thei ding hilo hi, ci hi. Ahang pen akha (wings) pen apumpi tawh tehkakna in neu in, tom lua mahmah a, a pumpi pen a kha tawh kituak in lian in gik lua mahmah ahih man hi, ci uh hi. A pumpi leh a kha etkak leng pen akha in cikmah hun in alenpih zo ding hilo hi, ci uh hi.\nTua hina pi-in banghang in bumble bee pen lengthei lai zang? Banghang in a kha tawh akituak hetlo alian mahmah apumpi pen van laizang ah khaito zo in, lengpihto zo lai zangh?\nAhang pen bumble bee in aleng zawhloh lam ding (apumpi golna leh akha neuna) theilo-in, hanciam in alen leh leng thei hi, ci uh hi. Adang khat in cileng mite ngaihsunna, mite’ calculation te phawk khalo-in aleng ding bek a ngaihsut manin aleng thei hi.\nTua danmah in a kikem Sai te pen atai loh na dingin sikkhau zangneu khat tawh kikhih lel in, sikzum khat tawh hawl peuh leh utut na mun ah paisak thei hi. Ataktak in cileng akikhih na khau pen agol hipeuh mah lo-in neuno cik bek hi. Thasan in deihtak kipek leh tua akikhihna khau pen akitat lua ding hi. Ahi zongin amau’ tuabang danin kipek ngeilo uh ci, cimawk hi. Suakta zo dingin ki-um nawnlo, ci uh hi.\nBanghangin tua bangin ngaihsun uh hiam cileh a neulai akipan tuadan in kikhih in suakta nuam in a kipekpek uh hangin a kikhihna khau pen peksat zolo ahih hang hi, ci hi.\nTua bangin hong khangkhia ahih manin agol uh ciang zong i kipek zongin suakta kei ni, cih alungsim ah tengden ahih manin kipek dingin ngaihsun nawnlo uh hi, ci hi. Tua hangin kipek nawnlo uh hi.\nHih ganhing nihte tungtawn in bang kimu khia thei-a, bang ngaihsutna hong pia hiam?\nBumble bee pen mihing ngaihsutna, mite cih danin aom hi leh aleng thei ding dinmun ah omlo hi. Ahi zongin amah leng thei veve hi.\nWright te unau in zong vanleng abawl cil un kuamah in umlo-in, piangthei ken teh, ci uh hi. Midang hilo, apianna apa tektek in zong, khawl mai tapeuh un, ci-in kham lai hi. Ahi zongin amau talo-in atawpna ah aleng thei sik lompi khat hong bawlkhia thei uh hi.\nLeitung ah mite ngaihsutna panin hihzo lo ding, piangthei loding himah ta leh bumble bee bangin tuate ngaihsun lo-in ahanciam leh agualzo, alawh ciang mi tampi om hi.\nSai bangin tha leh ngal, pilna siamna nei napi-in, sinloh manin asem zo nawnlo ding akisa, pawlkhat zong om hi.\nHihte nih pen alungsim liatna leh neuna bangbang in apiang uh ahi.\nNang aa e leh, na lungsim koicia lian in, bangcia agol?\nPrevious: Valentine’s Day thu tomkim ~ TK Lian\nNext: Pasian maw Sesum (More Money Than GOD) ~ Tual Khan Suan


url: =Pasian koici na zahtak hiam? ~ Dr. Kaipi :: ZOMI DAILY\nposted on 4 October 2018 at 6:10 pm Lomkholna: Article, Biakna\nNa mite in hong uk kumpite le aana neite’ thu mangin, thuhoih khempeuh a sem dingin a kigingsa-in a om ding uh phawksak in. TITUS 3:1 TDB\nMi tampi in Pasian ih zahtak dan atuamtuam te ngaihsun dihni. “Biakinn ah Pasian bia ding in kapai hi. Lai Siangtho kasim hi. Lasa in khutte beng in Pasian kabia hi.” Hi mah hi, tua te bek Pasian zahtakna hi gai nailo in, vai khat peuhpeuh ah hun na man na zong Pasian zahtakna hipah hi.\nNisim aa ahoihlam ah na khantohna te leh na tungsiah thunei te na zahtak na te pen ongbawl Pasian na zahtakna hipah hi.\nNasepna khat peuhpeuh ah ahoihpen a na hanciamna pen Pasian na zahtakna hi pah hi. Na nuntakna in Pasian a pahtawi/ phat hi pah hi. Kampi bek tawh thugengen na sangin sepkhiatna tawh lahkhiatna pen muibun zaw hi. (Actions speak louder than words)\nMite tungah lungsimhoih lahkhiatna, mite tawh ki-it/kilawmtat theihna, mite tawh ki pawlkhop theihna, naseptheih zahzah ahoihpen aa hanciam aa na sepkhiatna te in midang te tawh na kibatlohna ong kilangsak ding hi.\nTuabangdan nuntakna hoihte midang te in amuh ciangin a lungsim uh sukha zo mahmah hi. A nungta Pasian’ thu a um eite khempeuh in tuabangdan nuntakna hoihte ih neih/zat zawhding hanciam mahmah ding ahi hi.\nIh gamtatna, ih nuntakzia ahoih te leh na ahoihpen aa’ sepding ih hanciamna te in Sangpen Pasian’ tate ihihlam kilangsak hi.\nLeitungah na nuntak sungin Pasian tangmi (representative) na hih manin na sepna khempeuh ah amah zahtak ding khensatna nei in! – Joel Osteen\nVantung aom kote Pa aw, ka sepna khempeuh ah nangmah kong zahtak zawhna ding ka lunggulh hi. Ka hihtheihzah in a hoihpen in sepding ka ngaihsun ta hi. Nang ii’ tangmi khat kahihkhak hampha ka kisa hi.\nMore: Phone thukham nam 10 ~ Dr. Kaipi\nKa sepna khempeuh ah nangma’ nong itna leh alamdang na hoihna mite in amuh zawh nading un ong huh in. Zeisu, namin in thu kongngen hi. Amen. A simkha mimal khatciat adingin thupha ngah nipi suak ta hen. Dr. Kaipi\nPrevious: Pasian in thupha hongpianuam napi na dawhna hai awng nawnlo hi ~ Job Cinpi\nNext: Pasal khatin a lawmngaihnu akhennop ciang kammal tawh agenloh gamtat pawlkhat ~ Job Cinpi